JOHAN Kah A Thut Awlthang Theen 
Johan 1 
Hingna Awl 


1 Dilai suen thlan ah, awl tah awm oepsoeh poen; ahih tah Pathen oen 
awm haih tih ahih te tah Pathen ni. 2 Acuek veng kalawng te awl te tah 
Pathen oen ah awm haih. 3 Ahih rang oen ah Pathen lawng thaihu boeih 
he a sai, Ahih rang oen ah a sai mueh thaihu khat khaw awm nawh. 4 Te 
awl te tah hingna kungpui la awm tih te kah hingna lawngah thlaanghing 
tengla aangna te avan khuen. 5 Te kah aangna lawng yiinna khui te a thue 
tih, yumna lawng metuek vengah khaw thih thai manawh. 6 Pathen lawng 
amah kah laipai Johan te avan tuih, 7 thlaang boeih lawng awlthang te a 
yaak tih a tangna u ham, aangna kawng te aka thui ham ahih te va law. 8 
Amah tah aangna nawh ni, aangna kawng te thui hamla aka law thlaang ni. 
9 Te kah aangna tah dilai Ia law tih thlaanghing boeih aka thue aangna 
tangtang ni. 10 Te awl te tah dilai ah awm, ahih rang oen Pathen lawng 
dilai he a sai de ahih te dilai lawng ming nawh. 11 Ahih tah amah ram la 
law de amah kah thlaang thli lawng do unawh. 12 Tecakhaw khatsut 
lawngtah ahih te a tangna u tih a do u; tedawngah ahimi te Pathen kah 
ca-anau la coenggna te a dang u. 13 Ahimi lawng thlaanghing phung angla 
Pathen kah ca-anau la coengg nawh, ahimi te thlaanghing ana pa kah 
ca-anau angla a cuun moenih; ahimi kah ana Pa tah Pathen amah ni. 14 Te 
awl te tah thlaanghing la coengg tih lungvatna oen awltak oen ah betoet, 
mami tim ah he awm. Mami lawng amah kah ruep-awmna te n'huh u, te 
ruep-awmna te tah ana Pa kah khuehduen pakhat bueng Capa la a awm te 
ni. 15 Johan lawngah ahih kawng te a thui vengah, “Ahih tah kai coengah 
aka law ni, tede ahih tah kai lak ah aka lenduet ni, metihtiah kai ka awm 
thlan ah ahih tah awm poen tila akawng ka thui te tah ahih he poen ni” tila 
paang tih a thui. 16 Amah kah abetoet lungvatna khui kalawng yotheen 
kam-awmna khat coeng khat te mami m'peek. 17 Pathen lawng Phungawl 
te Mosi rang oen m'peek, tede awltak oen lungvatna tah Jesuh rang oen ni 


a law. 18 Pathen he a-u khat lawngkhaw hu u vai nawh. Pathen amah oen 
van at la haih, ana Pa tengah aka awm a capa khat bueng lawngah he ana 
Pa te a tueng sak poen. 


Baptisma Pekung Johan kah Awlthui 


19 Jerusalem kah aana khuehkung Judah thlaang thli lawng Levi 
thlaangphun oen khawsoeih khatsut te Johan tengla a tuih tih, “Nang he 
a-u nuem?” tila a doet sak u. 20 Johan lawng thana ohla, “Kai tah Messiah 
nawh ni” tila phah ohla aciimla a thui pe. 21 Ahimi lawngah, “Tetih atah 
nang he a-u? Nang he Elijah aw?” tila a doet u. Johan lawngah, “Kai he 
Elijah nawh ni” tila awl a thung pe. Ahimi lawngah, “Nang he tawngha 
aw?” tila koep a doet u tih, “Kai he tawngha nawh ni” a tina. 22 Ahimi 
lawngah, “Tetih atah nang he a-u? Kaimi aka tuihkung hue tengah awl 
khuen ham a awm dawngah namah oen namah ta a-u na ti? van thui lah,” a 
tina u. 23 Johan lawng awl a thung pe tih: “Kai tah, tawngha Isaiah lawng, 
“Bawipa a cehna ham lawngpui te adoengla sai uh” tila ramhum huhang ah 
aka paang te ni” tila a thui pe. 24 Farasi thlaang thli lawng a tuih laipai hue 
lawngah, 25 Johan nala te, “Nang he Messiah nawh, Elijah nawh tih 
tawngha nawh atah n'tu ah nang lawng baptisma na peek?” tila a doet u. 

26 Johan lawng, “Kai lawngtah tui oen ah baptisma te ka peek, tede 
nangmi lawng na ming u nawh, nangmi tim ah aka pai pakhat te awm. 27 
Ahih tah kai ka law coengah va law, tede kai tah ahih kah khowmuek rui 
pateng thlam pe ham ka ting ka tawkk moenih” a tina. 28 He kah thaihu 
boeih a coenggna he tah Johan lawng baptisma a peekna Jordan tuiva rall 
kah khawcuuk ben ah aka awm Bethani khaaw ah ni. 


Pathen kah Tuuca 


29 Avuen khawhin atah amah tengla Jesuh a law te Johan lawng a huh tih, 
“Dilai thawlhna aka phuei Pathen kah Tuuca ke bueh u lah! 30 Kai 
coengah thlaang pakhat va law, tede ahih tah kai lak ah bawilen ngaai, 
metihtiah kai he n'cuun thlan ah ahih tah awm poen.’ tila akawng ka thui 


te tah a hih poen ni. 31 Kai lawngah ahih he a-u ti khaw ka ming nawh, 
tede kai lawng tui oen ah baptisma ka peek he tah ahih te Israel thlaang 
thli lawng a mingna ham ni.” tila a thui. 32 Tecoengah Johan lawng, 
“Vaan kalawng Muithla te akhuu angla va rum thuk tih ahih sawah a cuuk 
thuk te ka huh. 33 Ahih te a-u ti khaw ka ming nawh, tede tui oen ah 
baptisma peek hamla tuihkung Pathen lawngah “Mutthla te va rum thuk 
vetih thlaang pakhat sawah a cuuk te na huh ai, ahih te tah Ciim Muithla 
oen baptisma pekung ni tite na ming a1, ti. 34 Te tah kamah lawng ka huh 
tih ahih tah Pathen Capa ni tila nangmi tengah kavan thui u,” tila Johan 
lawng a thui. 


Jesuh kah Hubang Lamhacuek Hue 


35 Avuen hin ah Johan te a hubang pahih oen haih a pai u vengah, 36 
Jesuh a yingyawi te a huh tih, “Pathen kah Tuuca ke bueh hih lah!” a tina. 
37 He tila a thui te a hubang rawi lawng a yaak tih Jesuh te a hu ah a vai 
hih. 38 Jesuh te a hu la dak maang, te vengah ahih rawi lawng a hu ah a 
vai hih te a huh tih, “N'tu na tlap hih” tila a doet. Ahih rawi lawngah, 
“Rabbi, me ah na awm?” a tina hih. (He kah awllung he tah, 
“Cangpueikung” ti ngaihna ni.) 39 Ahih lawng, “Law hih langtah bueh 
lah,” a tina. (Te veng te tah thlemben khawnoek palu yunyan ni.) 
Tedawngah ahih rawi lawng cet hih, a awmna te a bueh hih tih khawyiin 
toe ahih oen awm u. 40 Te rawi khuikah pakhat te tah Simon Piter kah a 
manau Andru ni. 41 Vaikhat atah a maya Simon nala te, “Kami tah 
Messiah te ka huh poen” a tina. (Messiah ti he tah “Khrih' ti ngaihna ni.) 
42 Tecoengah Jesuh tengla Simon te a ceh puei. Jesuh lawng ahih te a 
bueh tih, “Nang tah Johan capa Simon na miingna, tede Sifas na miingna 
poen ai.” a tina. (He tah Piter tina oen lo hih tih “Lungto” tila thui ngaihna 
ni.) 


Jesuh Lawng Filip oen Nathanael A Khue 


43 Avuen atah Jesuh te Galili la ceh ham kamthlah. Filip te a huh tih, “Ka 


hu ah bang lah!” a tina. 44 (Filip he tah Andru oen Piter a awmna Betsaida 
khaw kah van ni.) 45 Filip lawng Nathanael te a huh tih, “Mosi lawng 
Phungawl cabu dawngah akawng alam a thut tih tawngha thli lawngkhaw 
akawng alam a thut thlaang te kaimi lawng ka huh poen. Ahih tah Nazaret 
khaw kah Josep capa Jesuh te ni” a tina. 46 Nathanael lawng, “Nazaret 
khaw kalawng thaihu theen pakhat mai khaw thoeng thai ai aw?” tila a 
doet. Filip lawng, “Law langtah bueh lah.” a tina. 47 Jesuh lawng 
Nathanael a tengla a law te a huh vengah, “Israel thlaangphun tak tak he 
ah awm he; ahih tah thawlhpalhna roe awm nawh!” tila ahih lawng a thui. 
48 Nathanael lawng ahih nala te, “Metila nan ming?” tila a doet. Jesuh 
lawng, “Filip na khue thlan ah thaidut thing phung kaak ah na awm vengah 
te kan huh poen” a tina. 49 Nathanael lawngah, “Saya, Nang tah Pathen 
Capa ni! Nang tah Israel Sengpahrang ni!” a tina. 50 Jesuh lawng, 
“Thaidut thing phungkaak ah na awm vengah kan huh poen tila ka thui 
dawngah na tangna aw? Nang lawngah he lak ah aka bo ngaai thaihu na 
huh hun ai!” a tina. 51 Tecoengah ahih rawi te, “Awltak tang kavan thui: 
Vaan te awng u vetih Thlaanghing Capa sawah Pathen kah van thlaang thli 
a rum thuk oen a luui hang te na huh u a1” a tina. 


Johan 2 
Kanaa Khaaw Yuluipoei Ah 


1 Hin hih a awm coengah Galili peng Kanaa khawpui ah yulupoei awm. 
Jesuh kah a manu khaw te ah te awm tih, 2 Jesuh oen a hubang hue khaw 
yuluipoei ah te a khue u van. 3 Misurtui te a boeih dawngah Jesuh te a 
manu lawng, “Misurtui khueh u tlaih nawh.” a tina. 4 Jesuh lawngah, 
“Nang lawng sai koei te van thui boel, kai lawng sai hamla atue pha 
thlan.” a tina. 5 Tecoeng atah Jesuh kah a manu lawng tuihyoeihthlaang 
thli nala te, “Ahih lawng a thui boeih te sai uh” a tina. 6 Judah 
thlaangphun lawngah khaw-niingtuikaa ah ciimcaihna kawng phung alam 
a khueh u tih, te ham ah te tuitang pakul kuun awikaw paruk te ah te a 
hawlh u. 7 Jesuh lawng tuihyoeihthlaang thli nala, “He kah awikaw 


dawngah tui thloen uh.” a tina. Ahimi lawngah awikaw rai toe ah tui te 
abecala a thloen u, 8 tecoengah ahimi nala te, “Tui te thoem duekk u 
langtah poei uktemkung tengla khuen pe uh” a tina. Ahimi lawng tui te a 
khuen u, 9 misurtui la aka coengg tui te a teng-alai. Ahih lawngah misurtui 
he ame kah tite ming nawh, (tede tuithaan tuihyoeihthlaang thli lawngtah a 
ming u); tedawngah yulokung te a khue tih, 10 ahih nala te, “Thlaang 
boeih lawngtah kamyin thli te lamhala misurtui ahuemm te a tuul tih 
ahahla a awkk u coengah misurtui adu te a tuul. Tede nang lawngtah 
misurtui ahuemm te tahetoe na khueh hun nawh pai he!” a tina. 11 Jesuh 
lawng lamhacuek kawpoek rai thaihu he Galili peng Kanaa khaw ah a sai; 
te ah te a ruep-awmna a tueng sak tih a hubang hue lawng ahih te a tangna 
u. 12 He coeng atah Jesuh oen a manu, maya manau oen ah a hubang hue 
tah Kapernaum la cet utih te ah te khawhin ayawlca awm u. 


Tempal Bok-im La Jesuh Cet 


13 Judah hue kah Kaantaak Poei te a pha tawm vengah Jesuh te 
Jerusalem la cet. 14 Tempal bok-im vawngup khuiah thlaang thli lawng 
vaitaw, tuu oen akhuu aka yooei thli, amami kah caboi dawngah ngawl u 
tih tangka aka thaw-leeng thlaang thli te a huh. 15 Tedawngah rui-akhau 
te rucungpoelh la a holl tih boiava boeih vaitaw oen tuu khaw 
ruicungpoelh oen a tam tih Tempal bok-im adaubenla kang a vai; tangka 
thawlengkung thli kah caboi te boeih a plet pe tih a tangka thli te heh u 
khonghak, 16 tecoengah akhuu aka yoei thlaang thli te, “He ang thli he 
khuen uh! A Pa kah im he thaihu yoeihna huen la sai utlaih boel!” a tina. 
17 Caciim lawngah, “Aw, Pathen, na im ka thintlawhna he ka kaw khuiah 
hai angla alh.” tila a thui te a hubang hue lawng lot a poek u. 18 Aana 
khuehkung Judah thlaang thli lawng, “Nang lawngah he tila na sai he ame 
kah sai thaina aana oen na sai ti he tueng sak ham kawpoek raina n'tu 
navan sai ai?” a tina u. 19 Jesuh lawng, “He kah Tempal bok-im he phe 
uh, hin thum khuiah ka sak koep ai.” a tina. 20 Ahimi lawngah, “He kah 
Tempal bok-im he sawm lii kumruk khui puet ah a sak u, nang lawng hin 
thum khuiah na sak koep ai aw? a tina u. 21 Tede Jesuh lawng Tempal 


bok-im tila a thui te amah pum ni a thuingaihna. 22 Tedawngah duekna 
kalawng a thawh koep vengah ahih lawng Te tila a thui te a hubang thli 
lawng koep a ming u tih Caciim khaw, Jesuh awl thui te khaw a tangna u. 


Jesuh lawng Thlaang Thinkaw A Ming 


23 Jesuh lawng Kaantaak Poei khui, Jerusalem ah a awm vengah 
kawpoekrai a sai te a huh u tih thlaang broe lawngah ahih te a tangna u. 
24 Tede Jesuh lawng ahimi boeih te a ming dawngah tangna nawh. 25 
Ahimi kah akawng alam te a-u khat lawngkhaw a tengah thui pe ham 
ngoe mai nawh, metihtiah amah lawng thlaang kah thinkaw te boeih a 
ming. 


Johan 3 
Jesuh oen Nikodemu 


1 Nikodemu aka miingna Judah thlaang mawtkung pakhat awm, ahih tah 
Farasibu khuikah thlaang ni. 2 Yiin at atah ahih te Jesuh tengla cet tih, 
“Rabbi, nang tah Pathen kah thlaangtuih cangpueikung pakhat ni tila ka 
ming u. Pathen kah awmpueina nawh atah kawpoek rai na sai he a-u khat 
lawngkhaw sai thai manawh.” a tina. 3 Jesuh lawng ahih nala te, “Awltak 
kavan thui: a-u khaw a thang koep nawh atah Pathen Ram te hu manawh.” 
tila a thui pe. 4 Nikodemu lawngah “Metila thlaang haam la aka awm te a 
thang koep thai ai, ahih te a manu kah ca-im khuila kuun vetih apabe la 
thang koep thai manawh!” a tina. 5 Jesuh lawng, “Awltak tang kavan thui, 
a-u khaw tui oen muithla oen ah a thang nawh atah Pathen Ram khuiah 
kuun thai manawh. 6 Thlaang he nu oen pa kah pumsa ben ah aka thang 
tah pumsa la awm, tede muthla ben ah aka thang tah Muithla la awm. 7 
Kai lawngah na thang koep ham awm kan tina dawngah na ngaai hang sak 
boel. 8 Khaw lawngah amah ngaihna benla thlii mai, khawthlu awl te na 
yaak, tede ame kalawng a law tih me benla a ceh tite na ming nawh. 
Muithla oen aka thang thlaang boeih khaw te tila ni a awm.” a tina. 9 
Nikodemu lawng, “He he metila a coeng thai ai?” tila a doet. 10 Jesuh 


lawngah, “Nang he Israel thlaangphun khuiah aka lentloe cang-pueikung la 
na awm de, he he na ming nawh aw? 11 Awltak kavan thui, “Kaimi 
lawngtah ka ming te ka thui u tih ka huh rep te ni ka thui pantau, kaimi 
kah awl he a-u khat lawngkhaw na do u nawh. 12 Kai lawng he dilai 
thaihu kawng kavan thui vengah Pateng nangmi lawng nan tangna u nawh; 
vaan kah thaihu kawng kavan thui vengah metila nan tangna u pai ai? 13 
Vaan kalawng aka law thuk Thlaanghing Capa nawh atah a-u khat khaw 
vaan la luui nawh. 14 Mosi lawng ramhum huhang ah ruhum ruul te 
cungkui dawngah a tai van angla Thlaanghing Capa khaw a tai ai, 15 amah 
te aka tangna thlaang boeih lawng dungyan hingna a khuehna ham ni. 16 
Pathen lawng dilai he a lungna tangkiik dawngah a Capa khat bueng 
khueh duen te a peek, ahih te aka tangna boeih tah duek manawh, dungyan 
hingna te a khueh ai. 17 Metihtiah Pathen lawng dilai he awl cek ham a 
Capa he van tuih nawh, dilai thlawnkung la awm ham ni avan tuih. 18 A-u 
khaw Capa te aka tangna boeih tah awl cek manawh; tede a-u khaw aka 
tangna nawh tah awl cek la awm poen, metihtiah ahih lawngah Pathen 
Capa khuehduen khat bueng te a tangna nawh dawngah ni. 19 Awlcekna 
biibi tah he tila ni: aangna tah dilai la law poen, tede thlaang he athe aih 
dawngah aangna lak ah yiinna te a lungna ngaai. 20 Athe thaihu aka sai 
boeih lawngtah cangna te a thina tih aangna ah law ham te ngaih u nawh, 
metihtiah athe thaihu a sai te tueng sak ham ngaih u nawh. 21 Tede a-u 
khaw asoeng thaihu theen aka sai tah aangna ah law tih a sai thaihu te 
Pathen kawngaih ni tite aangna lawng a tueng sak.” a tina. 


Jesuh oen Johan 


22 Tecoengah Jesuh oen a hubang hue tah Judia peng la cet u, te ah te 
ahimi oen awm u tih baptisma a peek. 23 Aenon ah te tui yahawh a awm 
dawngah te ah te Jesuh lawngkhaw baptisma a peek van. Aenon tah Salim 
khaw kalawng yoeii. Thlaangping lawng ahih tengla cet u tih ahimi te 
baptisma a peek. 24 (He vengah Johan he thongim ah tla thlan hun.) 25 
Johan kah hubang khatsut hue tah bokna benkah ciimcaihna kawngah te 
Judah thlaang pakhat oen awl puung u. 26 Tedawngah ahimi lawng Johan 


tengla cet u tih, “Saya, Jordan tuiva rall kah na tengah aka awm akawng 
na thui thlaang te na ming aw? Ahih lawng tahe ah baptisma a peek van tih 
ahih tengla thlaangping broela cet u!” a tina. 27 Johan lawngah, “A-u 
khaw Pathen lawng a peek nawh atah n'tu khat khaw khueh thai nawh. 28 
“Kai tah Messiah nawh ni, ahih hai kah a tuih thlaang mai ni.” tila ka thui 
te aka mingkung tah nangmi ni. 29 Vaa aka sa tuemnu hulaa te tah 
yulokung cadawng kah thlaang ni; tede yulokung kah paya tah a tengah 
pai tih awl a hutung, yulokung kah awl te a yaak vengah awmngaih. Kai 
kah awmngaih soepna khaw te tila ni a awm. 30 Ahih tah roeng hang ai, 
tede kai tah ka tla thuk ai.” a tina. 


Ahih tah Vaan kah aka Law Ni 


31 Saw benkah aka law thlaang tah atloe boeih lak ah lenduet. Dilai 
dawng-kah aka law tah dilai thlaang la awm tih dilai kawng te a thui, tede 
vaan benkah aka law tah soeprep boeih sawah awm. Ahih lawngtah amah 
kah a huh oen a yaak te a thui de a-u lawngkhaw ahih awl te do unawh. 
32 Ahih lawngtah a huh tih a yaak te a thui de a-u khat lawngkhaw ahih 
awl te tangna u nawh. 33 Tede a-u khaw ahih kah awl te aka do tah te tila 
a dona rang oen Pathen tah ataktang ni a thui tila a cak sak. 34 Pathen 
lawng a tuih thlaang te tah Pathen amah Mutthla te betoetla a peek 
dawngah Pathen awl te a thui. 35 A Capa te ana Pa lawng a lungna tih 
sogprep boeih te ahih kut ah kang a peek. 36 A-u khaw a Capa te aka 
tangna boeih tah dungyan hingna a khueh, a-u khaw a Capa awl te aka 
ngai nawh tah hingna te khueh nawh vetih Pathen thinsana te a sawah poe 
awm ai. 


Johan 4 
Jesuh oen Samari Nu 


1 Jesuh lawngah Johan lak ah hubang yahawh adang tih baptisma a peek 
tite a yaak u. 2 (Atak tang atah Jesuh amah lawngtah a-u khat khaw 
baptisma pe nawh, a hubang hue lawng ni a peek.) 3 Tedawngah te tila a 


thui u te Jesuh lawng a yaak vengah Judia peng te a ceh taak tih Galili Ia 
te koep meel; 4 te vengah te Samaria peng kalawng te a ceh hamla awm. 5 
Samaria peng khuikah Saika khaaw te a pha, Te khaaw te Jakob lawng a 
capa Josep a peek lohuen kalawng ah thla aih nawh. 6 Te ah te Jakob kah 
tuikhur te awm, Jesuh tah lawngpueng ceh ah bawngg malcal tih tuikhur 
tengah te ngawl. Te veng te tah hingthun yunyan ni. 7 Samari nu pakhat te 
tui thaan la law tih Jesuh lawng ahih nala te, “Tui n'awkk sak lah.” a tina. 
8 (A hubang hue tah caak awkk lai ham khawpui khuila cet u.) 9 Te kah 
hutaa lawngah, “Nang he Judah thlaang la na awm, kai tah Samaria 
thlaang ni, metila kai tengah tui navan bih mai lauh?” a tina. (Judah 
thlaang phun lawngah Samari thlaang thli kah a hawna boengloeng oen 
beel thli te hawna unawh.) 10 Jesuh lawng, “Pathen kah peek lungvatna 
tila doek na ming mai tih nang tengah tui aka bih he a-u tite na ming 
kawinih, ahih tengah te na bih vetih ahih lawng hingna tui te m'peek ai.” a 
tina. 11 Te kah hutaa lawngah, “Bawipa, tuium khaw na khueh nawh, 
tuikhur khaw dung tangkiik. Nang lawng ame kah hingna tui te na dang ai? 
12 He kah tuikhur he patuer Jakob lawng kaimi m'peek ni; amah 
lawngkhaw a ca anau thli lawngkhaw, a boiava lawngkhaw he kah tui he 
ni rip a awkk u. Nang he Jakob lak ah na lenduet ngaai aw? a tina. 13 
Jesuh lawng, “A-u khaw he kah tui aka aw tah tui hall koep ai, 14 tede, 
a-u khaw kai lawng ka peek tui te aka aw tah tui hall koep tlaih manawh.” 
a tina. 15 Te kah hutaa lawng, “Bawipa, te tih atah kai lawngah tuihalh la 
koep ka awm tlaih nawh ham khaw, he la he tui thaan la ka law koep tlaih 
nawh ham te tui te kai m'pe lah!” a tina. 16 Jesuh lawng ahih nala te, “Cet 
langtah na vaa te khue, tecoengah koep va lawh.” a tina. 17 Ahih lawngah, 
“Kai he ka vaa awm nawh.” a tina. Jesuh lawng, “Ka vaa awm nawh na ti 
te soeng. 18 Nang lawng thlaang pa-ngaa na vaana poen, tahe ah na awm 
puei thlaang te na vaa tangtang nawh ni. Atak tang ni na thui.” a tina. 19 
Te hutaa lawngah, “Bawipa, nang he tawngha ni tila kan ming. 20 Kaimi 
Samari thlaang thli kah patuer hue lawngtah he kah tlaangsawm ah he 
Pathen a bok u, tede nangmi Judah thlaang lawngtah Jerusalem ah ni 
Pathen he bok ham awm na ti u.” a tina. 21 Jesuh lawng ahih nala, “Hutaa 
nang, ka awl thui he tangna lah, he kah tlaangsawm ah khaw, Jerusalem 


ah khaw, Pa te thlaang lawngah a bokna nawh atue te a pha ai. 22 Nangmi 
Samari thlaang lawngah a-u ka bok u tite na ming u taktak nawh; tede 
kaimi Judah thlaang lawngtah a-u ka bok u tite ka ming u, metihtiah Judah 
thlaang teng kalawng ni thlawnna tah a law. 23 Tede Pa tah ataktangla a 
awm van angla aka bok thlaang thli lawngkhaw Pathen kah Muithla 
tharana oen awltak oen ah a bokna atue te avan pha poen tih he ah he awm 
poen. Te tila aka bok te ni Pathen lawngah a ngaih. 24 Pathen tah Muithla 
la a awm dawngah ahih te aka bok thlaang lawngkhaw Muithla oen 
awltak la a bok ham awm.” a tina. 25 Hutaa lawng ahih nala, “Messiah 
law ai tite ka ming, ahih te a law veng atah soeprep boeih te kaimi tengah 
avan thui ai.” a tina. 26 Jesuh lawng awl a thung pe tih, “Nang oen awl 
aka thui kai he tah ahih poen ni.” a tina. 27 Tevengah te Jesuh kah a 
hubang thli koep va meel u tih hutaa pakhat oen awl a thui te a huh u 
vengah ahimi tah a kawpoek rai u tangkiik. Tede ahimi khat lawngkhaw te 
hutaa te, “N'tu na ngaih?” te tila doet unawh tih Jesuh te khaw, “N'tu ah 
ahih oen awl na thui?” tila khaw doet unawh. 28 Tecoeng atah hutaa 
lawng turum te a ceh taak tih khaw khuila cet koep, te kah aka awm 
thlaang thli nala te, 29 “Kai lawng ka sai thaihu boeih aka thui thlaang he 
law u langtah bueh u lah. Ahih he Messiah kai aw?” tila a thui pe. 30 
Tedawngah khaw khuikah thlaang thli te law u tih Jesuh tengla cet u. 31 
Teveng ruet ah te a hubang hue lawng Jesuh nala te, “Saya, buh ca de 
saw!” a tina u. 32 Tede ahih lawng, “Akawng alam na ming u nawh buh te 
caak hamla ka khueh.” a tina. 33 Tedawngah hubang hue lawng doet uthe 
tih, “thlaang pakhat khat lawng buh avan peek kai aw?” ti u. 34 Jesuh 
lawng ahimi nala te, “Kai kah buh tah kai aka tuihkung kah kawngaih te 
vai ham oen ah sai ham bii m'peek te coeng pe ham ni. 35 Nangmi 
lawngtah, “he coengah thla lii a awm atah caang ah ham khoek poen a?’ na 
ti u. Tede kavan thui u, loha thli ke a theenla dan u lah; tahe ah caang hiin 
poen tih caang ah ham khoek poen! 36 Caang aat thli lawng thapang a 
dang u tih dungyan hingna hamla caangvui te a cawi u; tedawngah caang 
aka tuhkung oen caang aatkung tah awmngaih bok ai. 37 “Thlaang pakhat 
lawng a tuh tih thlaangtloe pakhat lawng a ah” tila a thui awl te soeng 
tangtang. 38 Nangmi lawng na bina nawh lohuen ah caang aat la kan tuih 


u; te ah te thlaangtloe lawng bii a bi tih ahimi kah biibina dawngah te 
nangmi lawng athawn na dang vu” a tina. 39 Te kah hutaa lawngah te, “Kai 
lawng thaihu ka sai boeih te ahih lawngah avan thu?” tila te a thui pe 
dawngah, te khaw kah aka awm Samari thlaang broe lawng Jesuh te a 
tangna u. 40 Tedawngah Samari thlaang thli lawng Jesuh tengla avan pha 
u vengah te kaimi tengah cam mai de atina utih Jesuh tah te khaw ah te 
khawhin hin hih cam. 41 Amah kah awl thui a yaak u dawngah thlaang 
broe lawng a tangna utih, 42 ahimi lawng te kah hutaa nala te, “Nang 
lawng na thui dawngah nawh tih, kamami roe lawng amah awl thui ka 
yaak upoen dawngah ahih tah he dilai thlawnkung m tila ka ming u tih 
tahe ah ka tangna u poen.” a tina. 


Jesuh lawng Bawi pakhat kah Capa A Hoeih Sak 


43 Te ah te hin hih a cam coengah Jesuh tah Galili la te cet. 44 Metihtiah 
Jesuh amah lawngah te, “Tawngha he amah ram khuiah thangpawm u 
nooek nawh.” tila a thui u. 45 Galili te a pha veng atah te kah thlaang thli 
lawng a do u, metihtiah ahimi tah Jerusalem ah Kaantaak Poei vengah cet 
u van tih te poei ah ahih kah a sai thaihu boeih te a huh u dawngah ni. 46 
Tecoengah tui te misurtui la a coeng sakna Galili peng kah Kanaa khaaw 
la te koep cet. Te ah te ukkungbawi pakhat awm, Kapernaum khaaw ah 
aka awm a capa te tlo. 47 Ahih lawngah Judia kalawng Galili la Jesuh va 
law tite a yaak vengah a tengla cet tih a capa aka duek tawm te hoeih sak 
ham ah Kapernaum la poe ceh hamla reenna a bih. 48 Jesuh lawngah ahih 
nala te, “Nangmi lawngah kawpoekraina oen kawpoekrai thaihu te na huh 
u nawh atah mevengah khaw na tangna u manawh” a tina. 49 Te kah bawi 
lawngah, “Bawipa, ka ca a duek thlan ah law mai de.” a tina. 50 Jesuh 
lawng ahih nala te, “Cet loeih, na ca te hing badai.” a tina. Te kah thlaang 
lawng Jesuh awl te a tangna tih cet. 51 Lawngpueng a ceh phai vengah te 
a tuihyoeihthlaang thli oen hum u tih, “Na capa te theen badai” a tina 
awlthang oen avan voekk u. 52 Ahih lawngah a capa te mevengah a hoeih 
tila a doet tih ahimi lawngah, “N'thlem hingthun khawnoek pakhat ah a 
sanat lawng a thlah” tila a thui pe u. 53 Tevengah ana pa lawngah, “Na 


Capa te theen badai” tila Jesuh lawng a tina atue ni tite a ming. 
Tedawngah amah oen a imkhuikaw boeih lawng a tangna u. 54 He tah 
Judia kalawng Galili la a law coengah Jesuh lawng apabe kawpoekraina 
miknoek a sai ni. 


Johan 5 
Tuli Tengah Thlaang pakhat A Hoeih Sak 


1 He coengah Judah hue kah bokna poei a awm dawngah Jesuh te 
Jerusalem la cet. 2 Jerusalem kah Tuu Thawhka tengah te tuilii pakhat 
awm, te tuilii tengah savang pa-ngaa a sak u, te kah tuilii te Hebru awl la 
Betzatha tila a thui u. 3 Te kah savang ah te thlaangtlo thli, mikpum, 
khowkheem oen kutkheem thli broela ral u. 4 (Pathen kah vanthlaang 
pakhat lawng metuek tue vengah nuem tah tuilii ah te law tih tui te a phuul 
sak. Tui te a phuul coengah Lamhacuekla tuilii khuiah aka sungpung 
thlaangtlo tah me ang tlawhnat khaw a hoeih pe dawngah ahimi lawng tui 
aka phuul te a ring u.) 5 Te ah te sawmthum kum reet aka tlo puet thlaang 
pakhat awm. 6 Jesuh lawngah ahih te ah a ralh te a huh, te thlaang te tah a 
san hlang tlo puet poen tite ahih lawng a ming; tedawngah ahih nala te, 
“Hoeih ham na ngaih aw?” tila a doet. 7 Te kah thlaangtlo lawngah, 
“Bawipa, tui a phuul vengah, tuili dawng kai aka tulh ham thlaang awm 
nawh, tuilii dawngah ka cet ai ka ti vengah thlaangtloe lawng n'khall 
poen.” a tina. 8 Jesuh lawng ahih nala te, “Tho lah, na ihphah te lo lang cet 
loeih.” a tina. 9 Kawlkalh ca ah te thlaang te hoeih, a ihphah te a lawh tih 
cet. Te hin te tah Sabbath khawhin ni 10 tedawngah aana khuehkung 
Judah thlaang thli lawng aka hoeih thlaangtlo nala te, “Tihin he Sabbath 
khawhin la awm tih ihphah na kawh te mami kah Phungawl lawng ngaih 
nawh.” a tina u. 11 Ahih lawngah, “Kai aka hoeih sak lawngah na ihphah 
te lo langtah cet loeih tita” a tina. 12 Ahimi lawngah, “He tila sai ham aka 
thuikung te a-u?” tila a doet u. 13 Tede aka hoeih thlaang te lawngah 
Jesuh te a-u ti khaw ming nawh, metihtiah te kah aka awm thlaangping 
tim ah Jesuh tah cet valh poen. 14 Tecoeng atah Jesuh lawng ahih te 


Tempal bok-1m khuiah a huh tih, “Hutung lah, tahe tah na hoeih poen; 
thawlhna sai tlaih boel, toeng loeih, tetih nawh kawinih athe-eep ngaai na 
sawah pakhat khat va thoeng ai.” a tina. 15 Tecoengah te kah thlaang 
lawng cet tih ahih aka hoeih sak te Jesuh ni tila aana khuehkung Judah 
thlaang thli tengah te a thui pe. 16 Sabbath khawhin ah Jesuh lawng 
thlaangtlo a hoeih sak dawngah ahimi lawng Jesuh te heem-atek hamla a 
tong u poen. 17 Jesuh lawng ahimi nala te, “A Pa lawng bii a bi yoeyah 
dawngah kai lawngkhaw ka bi van ai.” a tina. 18 Ahih lawng Sabbath 
phung te a phe bueng muehla Pathen te amah kah ana Pa Ia a thui tih amah 
te Pathen oen van at la a khueh, a awl thui lawngah aana khuehkung Judah 
thlaang boeih te a thin a phawh pe tare tih ahih te ngawn hamla a teeng u. 


Capa Kah Saithaina Aana 


19 Tedawngah Jesuh lawng ahimi te, “Awltak kavan thui u, Capa lawngah 
amah ngaih ah thaihu khat khaw sai thai nawh; ana Pa lawng a sai thaihu a 
huh te ni a sai. Ana Pa lawng a sai te Capa lawngkhaw a sai van. 20 
Metihtiah ana Pa lawng Capa te a lungna dawngah amah lawng a sai boeih 
tea Capa a huh sak. He lak ah aka lenduet thaihu te a huh sak vetih 
nangmi boeih tah na kawpoek rai u ai. 21 Ana Pa lawng thlaangduek a 
thawh sak tih hingna a peek angla Capa lawngkhaw amah lawng a ngaih 
thlaang thli te hingna a peek. 22 Ana Pa amah lawng a-u khaw awl cek 
nawh. Ahih lawng a Capa tengah awl cek thaina te asoepla a peek poen, 
23 Ahimi lawng ana Pa te a hinyahna van angla thlaang boeih lawng a 
Capa te a hinyahna van ham ni. A-u khaw Capa te a hinyah nawh atah 
ahih tuihkung ana Pa te hinyah nawh. 24 “Awltak kavan thui u: a-u khaw 
ka awl a yaak tih kai aka tuihkung te a tangna atah dungyan hingna te a 
khueh. Ahih te awl cek tlaih manawh, metihtiah duekna kalawng hingna 
ah kuun poen. 25 Awltak kavan thui u: Pathen Capa awl te thlaangduek 
thli lawng a yaakna atue te law ai, te kah atue te avan pha poen, te awl aka 
ya boeih tah hing ai. 26 Ana Pa amah te hingna kungpui la awm, tetih van 
la a Capa te hingna kungpui la awm ham a sai poen. 27 Tecoengah a Capa 
tah Thlaanghing Capa la a awm dawngah awl cek thaina te a peek poen. 


28 He dawngah he na kawpoek rai sak aih boel, thlaangduek thli lawng 
ahih awl a yaakna atue te law lii poen; 29 ahimi tah thlann khui tho 
kalawng u ai, theenna aka sai thlaang thli tah tho u vetih hing ai; athe aka 
sai thlaang thli khaw tho u van ai, tede dan a tat ai. 


Jesuh Kawng Mingpueikung 


30 “Kai lawngah kamah rang oen thaihu khat khaw ka sai nawh, Pathen 
lawng avan thui angla m awl ka cek, tedawngah kai kah awlcekna tah 
doeng, metihtiah kai lawng kamah ngaih te sai ham ka yawm nawh, tede 
kai aka tuihkung kah kawngaih te ni ka sai. 31 Kai lawngah kamah kawng 
te sausi ka deng atah ka thui he aka soeng taktak nawh ni. 32 Tede kai 
yueng la sausi dengkung pakhat awm tih ahih lawng kai kawng alam a thui 
te soeng tila ka ming. 33 Nangmi lawng Johan tengla laipai na tuih u tih 
ahih lawng awltak avan thui. 34 Kai lawngah thlaang kah sausi deng he ka 
ngaih dawngah nawh ni, he tila ka thui he nangmi lawng thlawnna na 
dangna ham ni. 35 Johan he tah haralh aka aang haivang oen lo u tih 
nangmi lawngah ahih kah aangna khuiah kawlkalh ni awmtheen ham na 
ngaih u. 36 Tede Johan kah sausideng lak ah alentloe sausideng ham ka 
khueh: te tah a Pa lawng sai ham m'peek bii ka sai te ni, te lawng atah kai 
yuengla awl a thui vetih a Pa lawng kai he a tuih tila a tueng sak ai. 37 
Tecoengah tuihkung Pathen lawngkhaw kai yuengla sausi a deng ai. 
Nangmi lawng ahih awl te na ya nooek u nawh, a mik-hai te na huh nooek 
u nawh dawngah 38 nangmi lawng ahih awl te na thinkaw lungbui ah na 
khoem u thai nawh, metihtiah amah lawng avan tuih thlaang te nangmi 
lawng na tangna u nawh dawngah ni. 39 Nangmi lawng Caciim khuiah 
dungyan hingna ka huh ai tila na poek u tih Caciim na thoel na laang u. 
Caciim lawngah he kai kah kawng alam ni a thui. 40 Hingna khueh hamla 
ka tengah law ham tah na ngaih unawh. 41 Kai lawngah thlaang kah koeh 
awl te ka tlap nawh, 42 Tede nangmi he me ang thlaang tite kan ming u tih 
nangmi lawng thinkaw lungbui oen Pathen na lungna u nawh ti khaw ka 
ming. 43 Kai tah a Pa rang oen ni ka law, tede kai he nangmi lawng nan do 
u nawh; tede thlaangtloe pakhat khat amah kah saithaina aana oen a law 


vengah ahih te na do u badai. 44 Nangmi lawngtah khat oen khat tengkah 
koehna awl te na ngaih u, tede Pathen pakhat bueng tengkah koehna dang 
ham tah na yawm u nawh; tetih atah metila kai he nan tangna u pai ai? 45 
Tede kai lawngah nangmi he a Pa haiah thawlh m'peel ai tila poek u boel. 
Nangmi lawng na uep na pangna Mosi lawng ni thawlh m'peel u ai. 46 
Nangmi lawng Mosi he na tangna u tak tak kawinih kai he nan tangna u 
suide ta; metihtiah ahih lawngah kai kah kawng alam ni a thut. 47 Tede 
ahih kah cathut te na tangna u nawh poen atah kai lawng ka thui he metila 
na tangna u pai ai.” a tina. 


Johan 6 
Jesuh Lawng Thlaang Thong Ngaa A Kok 


1 He coeng atah Jesuh te Galili Tuiliipui ah te kaa phai. (Tiberias Tuiliipui 
tila khaw a thui u). 2 Ahimi lawngah thlaangtlo a hoeih sak kawpoekrai 
noekna te a huh u tih thlaangping lawng a hu ah bung a vai. 3 Jesuh te 
tlaangsawm la luui tih a hubang thli oen haih ngawl u. 4 Kaantaak Poei 
atue tah yoeti poen. 5 Jesuh lawng a teng avai te a dan vengah thlaangping 
yahawh hlang a tengla a law te a huh, tevengah Filip te a doet tih, “He kah 
thlaang he yoeh hamla caak khoek buh he ame ah nilai thai ai?” a tina. 6 
(He tila a doet he tah Filip te noekdak ham a ngaih, amah lawngtah metila 
ka sai ai tite a ming poen). 7 Filip lawngah, “Thlaang boeih lawng ayawlca 
ah yeen a caak ham Pateng takawi laina ham ngun tangka yahnih khoek 
manawh.” a tina. 8 A hubang atloe pakhat, Simon Piter kah a manau, 
Andru lawngah, 9 “He ah he baalii takawi cuun ngaa oen nga pahih aka 
khueh camaw tawngpaca pakhat awm” a tina. Tede he kah thlaang he 
yoeh hamla te ang ca mai te khoek manawh.” a tina. 10 Jesuh lawng ahimi 
nala te, “Thlaangping te ngawlh sak lah,” a tina. (Te ah te pompih moen 
awm). Te ah te thlaang boeih te ngawl u; te kah thlaang te thong ngaa yun 
awm. 11 Jesuh lawng takawi te a lawh tih Pathen tengah awm-ngaih awl a 
thui, tecoengah te kah aka ngawl thlaangping tengah te a ree. Nga te khaw 
te tila te a sai tih ahimi lawngah ahahla a caak u. 12 Ahimi boeih lawng 


ahahla a caak u coeng atah a hubang hue nala te, “Acoeih aphe te cawi uh; 
baw-are sak boel.” a tina. 13 Tedawngah ahimi lawng a cawi u tih baalii 
takawi cuun ngaa dawngkah thlaangping lawng a caak coeih te 
vawhphueih paha thlaihih dawngah abela a cawi u. 14 Jesuh lawng a sai 
kawpoekrai miknoekna he aka hu thlaang boeih lawngah, “Ahih he tah 
dilai dawngah aka law ham koei Tawngha taktak te ni” tila a thui u. 15 
Ahimi lawngah law u vetih amangkhakla amah te sengpahrang la n'khueh 
u ai tite Jesuh lawng a ming tih; tedawngah tlaangsawm la te amah bueng 
koep cet. 


Tui Sawah Jesuh Cet 


16 Khaw athlem thuk veng atah Jesuh kah a hubang hue te tuiliipui la cet 
thuk u, 17 Lowng dawngah ngawl u tih Kapernaum khaw benla te tuiliipui 
ah kaa u phai tih cet u. Khaw tah yiin poen de ahimi tengla Jesuh tah pha 
thlan hun. 18 Tevengah khaw thlii khuengdeng tih tuilet tho. 19 A hubang 
hue lawng meng thum, meng lii yunyan lowng te a kaih u coeng atah tui 
sawah Jesuh te law phai tih lowng a awmna benla ayoeii rep te a huh u 
veng atah ahimi lawng a rih u. 20 Jesuh lawng ahimi nala te, “Rih u boel, 
kai ni” a tina. 21 Tecoengah lowng dawngah te awmngaihcala a ngawlh 
sak u, tecoeng atah ahimi lawng pha ham a ngaih ahuen te kawlkalh ah a 
pha u. 


Thlaangping Lawng Jesuh A Tlap 


22 Avuen khawhin atah tuiliipui khatben rall ah aka awm thlaangping 
lawng, te huen ah lowng pakhat bueng a awm te a ming u. Te kah Lowng 
dawngah Jesuh cet nawh tih a hubang hue bueng ni a ceh u tite a ming u. 
23 Tiberias kalawng aka law atloe lowng thli te, Bawipa lawng awmngaih 
awl a thui coengah thlaangping lawng takawi a caakna huen tuikeeng ah te 
avan pha u. 24 Thlaangping lawngah te huen ah te Jesuh oen a hubang hue 
khaw awm u nawh tite a ming u vengah te kah lowng dawngah te luui u 
tih ahih te tlap hamla Kapernaum khaw la te cet u. 


Jesuh Tah Hingna Takawi 


25 Thlaangping lawng tuiliipui khatben rall ah Jesuh te a huh u vengah, 
“Saya, me vengah he la he na pha?” a tina u. 26 Jesuh lawng, “Awltak 
kavan thui u; nangmi lawngah kawpoekrai miknoekna te na yaakming u 
dawngah kai he nan tlap u moenih, takawi te a hah toett la na caak u 
dawngah ni nan tlap u. 27 Aka awm poe nawh caak awkk ham bii bi u 
boel; te lak ah dungyan aka awm caak awkk ham bu te bi uh. Thlaanghing 
Capa lawng caak awkk te m'peek ai; metihtiah Pa Pathen lawngah ahih 
sawah amah kah ngaikhuekna miknoek a khueh poen.” atina. 28 Te atah 
ahimi lawngah, “Pathen lawng kaimi sai sak ham a ngaih te ka bina u thai 
ham n'tu ka sai u ai?” tila a doet u. 29 Jesuh lawng ahimi nala te, “Pathen 
lawng nangmi sai sak ham a ngaih te tah amah lawng avan tuih thlaang te 
tangna ham lawngah ni” a tina. 30 Ahimi lawng, “Kaimi lawngah na sai te 
ka huh u tih nang te kan tangna u hamla kawpoekrai miknoek n'tu na sai 
ai? Nang lawng n'tu navan sai ai? 31 Caciim lawngah a thui angla, “Ahih 
lawngtah ahimi kah caak hamla vaan kah takawi a peek’ ati van angla 
kaimi kah patuer hue lawngtah ramhum huhang ah manna te a caak u.” a 
tina. 32 Jesuh lawngah, “Awltak kavan thui u, Mosi lawng nangmi m'peek 
te vaan kah takawi nawh ni, vaan kah takawi tangtang te nangmi aka pe 
tah a Pa m. 33 Metihtiah Pathen kah peek takawi tah vaan kalawng law 
thuk tih dilai he hingna a peek.” a tina. 34 Ahimi lawngah, “Bawipa, te 
takawi te yoeyahla kaimi m'pe lah.” a tina u. 35 Jesuh lawng ahimi nala te, 
“Kai tah hingna takawi ni, a-u khaw ka tengah aka law tah meveng khaw a 
bung pawng manawh: a-u khaw kai he aka tangna tah meveng khaw tui 
hall manawh. 36 Tede kavan thui u, tahe ah nan huh u poen de nan tangna 
unawh. 37 A Pa kah peek boeih tah ka tengla law ai. A-u khaw ka tengah 
aka law boeih tah ka hek manawh. 38 Metihtiah kamah kawngaih sai 
hamla vaan kah ka law nawh tih kai aka tuihkung kah kawngaih te sai 
ham ni ka law. 39 Kai he aka tuihkung kah kawngaih tah ka tengah amah 
kah peek boeih te pakhat khaw ha-ata sak ham nawh ni, tede aboetna 
khawhin ah ahimi boeih te thawh sak tih hing sak ham ni. 40 Metihtiah 
Capa te a huh tih aka tangna boeih lawngtah dungyan hingna te khueh 


hamla a Pa lawng a ngaih. Tecoengah aboetna khawhin ah ka thawh vetih 
ka hing sak ai.” a tina. 41 Ahih lawngah, “Kai tah vaan kalawng aka rum 
thuk takawi ni” tila a thui dawngah te kah thlaangping hue te caitoek u. 42 
Tedawngah ahimi lawng, “He thlaang he Josep capa Jesuh nawh aw? 
Mami lawng ana pa oen a manu khaw m'ming u ta. Metila vaan kalawng 
ka rum thuk a ti mai?” ti u. 43 Jesuh lawng, “Nangmi lawng caitoek khiing 
u boel, toeng u loeih. 44 Kai he aka tuihkung a Pa lawngah ka tengla avan 
mawt nawh atah a-u khat khaw ka tengah law thai manawh; aboetna 
khawhin ah ahih te ka thawh vetih ka hing sak ai. 45 Tawngha thli lawng, 
“Thlaang boeih te Pathen lawng a cang puei ai” tila a thut. A-u khaw Pa 
awl te a yaak tih aka cang tah ka tengla law u. 46 He tah a Pa te aka hu 
thlaang awm ti ngaihna nawh ni, Pathen tengkah aka law bueng lawng ni 
Pa te a huh. 47 Awltak tang kavan thui u: ahih te aka tangna tah dungyan 
hingna a khueh. 48 Kai tah hingna takawi ni. 49 Nangmi kah patuer hue 
lawng ramhum hu hang ah manna te a caak u de ahimi boeih tah duek u. 
50 Tede, a-u khaw vaan kah aka rum thuk takawi te aka ca boeih tah duek 
manawh. 51 Kai tah vaan kalawng aka rum thuk hingna takawi ni. A-u 
khaw he takawi he aka ca tah yoeyahla hing poen ai. Kai lawng ka peek 
ham koei takawi tah ka thi ka sa he ni, dilai lawng a hingna ham ka peek 
ni.” a tina. 52 He awl lawngah ahimi tim ah te thinso kawsa a thawh sak 
tih, “He kah thlaang lawngah he mami kah caak hamla metila a thi asa te 
mami m'peek thai ai?” tila doet u. 53 Jesuh lawng ahimi nala te, “Awltak 
kavan thui u: nangmi lawngah Thlaanghing Capa kah angan te na ca u 
nawh tih a thi te na awkk unawh atah hingna te na khuiah awm manawh, 
54 A-u khaw ka ngan he a caak tih ka thi he a awkk atah dungyan hingna 
a khueh tih ahih te aboetna khawhin ah ka thawh vetih ka hing sak ai. 55 
Metihtiah ka ngan he tah caak ham tangtang tih ka thi he tah awkk ham 
koei tangtang ni. 56 A-u khaw ka ngan he a caak tih ka thi he aka aw tah 
kai dawngah hing tih kai khaw ahih dawngah ka hing. 57 Aka hing a Pa 
lawngah kai he n'tuih tih ahih rang oen ah kai khaw ka hing. Tetih van 
angla a-u khaw kai he aka ca tah kai rang oen ah hing ai. 58 Tecoengah he 
tah vaan kalawng aka law takawi ni, he takawi he aka ca tah yoeyahla 
hing poen ai. He tah nangmi kah patuer hue lawng a caak takawi oen lo u 


nawh, te kah takawi te aka ca tah duek u.” a tina. 59 Jesuh lawng he awl 
he Kapernaum khaw Sinakok bok-im ah a cang puei. 


Dungyan Hingna Awl 


60 He awl he a huvai thlaang broe lawng a yaak u vengah, “He kah 
cangpueina he rai tangkiik aih, a-u lawng a yaakming thai ai?” ti u. 61 He 
kawngah ahimi caitoek u tite a-u lawngkhaw thui pe muehla Jesuh 
lawngah a ming tih tedawngah ahimi te, “He awl lawngah he na kaw avan 
boet sak u aw? 62 Thlaanghing Capa he acuek vengkah a awmna huen la a 
luui koep hang te na hu u mai kawinih me tih ni na ti u oh ai? 63 Hingna 
pekung tah Pathen Mutthla ni, thlaanghing tharana tah a poei ni. Nangmi 
tengah kavan thui awl lawngah hingna aka pe Pathen Muithla te avan law 
puei. 64 Tede nangmi khatsut lawngtah na tangna u nawh.” a tina. (Jesuh 
lawngah thlaang pakhat lawngtah tangna nawh vetih amah sawah paipi a 
thleep ai tite acuekca kalawng a ming poen.) 65 Tecoengah a thui pe tih, 
“He kawngah ni a Pa lawng avan tuih nawh atah a-u khaw ka tengla law 
thai manawh tila acuekca ah kavan thui u teta.” a tina. 66 He kawngah he 
Jesuh kah a huvai thlaang broe te meel koep utih a hu ah te bang utlaih 
nawh. 67 Tedawngah a hubang thlaihih hue te, “Nangmi khaw kai he ceh 
taak ham na ngaih u van aw?” tila a doet. 68 Simon Piter lawngah, 
“Bawipa, a-u tengla ka ceh u ai? Nang lawng ni dungyan hingna na khueh. 
69 Tahe atah nang he Pathen tengkah aka law Thlaang Ciim tila kan 
tangna tih kan ming upoen.” a tina. 70 Jesuh lawng, “Nangmi thlaihih hue 
he kai lawng kan tuek unawh aw? Nangmi khuikah pakhat tah raaithe Ia 
awm!” a tina. 71 Ahih lawng Simon Iskariot capa Judah kawng ni a thui. 
Metihtiah Judah khaw hubang paha thlaihih khuikah pakhat van de ahih 
sawah te paipi a thleep. 


Johan 7 


Jesuh oen A Manau Thli 


1 He coengah Jesuh tah Galili peng la te kamyin la cet; Judia peng khuiah 
aka awm aana khuehkung Judah thlaang thli lawng ahih te ngawn ham a 
ngaih u dawngah tela te yin ceh ham ngaih nawh. 2 Judah thlaangphun 
kah Riim-im Poei atue te yoeii poen, 3 tedawngah Jesuh te a manau hue 
lawngah, “He kalawng Judia la cet langtah nang lawng na sai thaihu thli te 
na huvai thli lawng hu u van seh. 4 A-u lawngkhaw miing thang te a ngaih 
atah a sai thaihu te thuh elh thai nawh. Nang lawng he ang thaihu thli he 
na sai dawngah na kawng he dilai pum lawng ming lah seh!” atina u. 5 
(Amah kah a manau hue lawngkhaw tangna u nawh.) 6 Jesuh lawng ahimi 
nala te, “Kai ham atue atang pha thlan hun. Nangmi ham tah me ang atue 
atang khaw theen mai ta. 7 Dilai lawng nangmi n'thina moenih, kai ni 
n'thina, metihtiah kai lawngah ahimi kah athe te ka poer pe dawngah 
n'thina u. 8 Te kah poei la te nangmi cet uh, kai ham tah atue a pha thlan 
dawngah te poei la te kai tah ka cet manawh.” a tina. 9 He tila a thui pe tih 
Galili ah te awm. 


Poeikung La Jesuh Cet 


10 Te kah Poei la te a manau thli a ceh coeng atah Jesuh khaw cet van, 
tede langya ah cet nawh tih ahuepla cet. 11 Aana khuehkung Judah 
thlaang thli lawng ahih te poei khuiah a tlap u tih, “Ahih he mela a awm 
kai?” ti u. 12 Thlaangping tim ah ahih kawng te tuemtuem a thui u. 
Thlaang khatsut lawng, “Ahih te thlaang theen ni,” ti u tih khatsut lawng, 
“Thlaangthe ni.” ti u. 13 Tede aana khuehkung Judah thlaang thli te a rih u 
dawngah ahih kawng te a-u lawngkhaw langya ah thui u nawh. 14 Te kah 
Poei te tentanrak a boeih tawm veng atah Jesuh te Tempal bok-im la cet 
tih a cang puei. 15 Aana khuehkung Judah thlaang thli tah a kawpoek rai u 
tangkiik tih, “He thlaang he sengim khaw kai nooek nawh de, thoemthaina 
he yoeh he metila a ming kai?” ti u. 16 Jesuh lawng, “Kai lawng kan cang 
puei u he kamah kah cangpueina nawh ni, tede kai aka tuihkung Pathen 
tengkah aka law ni. 17 A-u khaw Pathen kawngaih te sai ham aka ngaih 
lawngtah kan cang puei u he Pathen tengah aka law aw, tihnawhtah 
kamah kah saithaina aana oen ka thui aw ti he a ming ai. 18 Amah kah 


saithaina aka thui thlaang tah amah ham ruep-awmna dang ham aka yawm 
thlaang ni. Tede ahih te aka tuihkung kah ruep-awmna aka tlap thlaang tah 
boe a ngaai tih ahih dawngah thawlhpalhna khat khaw awm nawh. 19 
Mosi lawng Phungawl te nangmi m'peek u. Tede a-u khat lawngkhaw 
Phungawl te na vai u nawh. Nangmi lawng n'tu dawngah kai he ngawn 
ham nan teeng u?” a tina. 20 Thlaangping lawngah, “Nang he raaithe na 
khueh! A-u lawngah nang he ngawn ham n'teeng u?” a tina u. 21 Jesuh 
lawng, “Kai lawng kawpoek rai miknoekna pakhat ka sai tih nangmi boeih 
na kawpoek rai u. 22 Mosi lawng na capa thli te yahhuivuen reet ham avan 
thui u, (te te Mosi lawng sai nawh tih na patuer hue lawng ni a tong u.) 
tedawngah nangmi lawng Sabbath khawhin ah na capa thli te yahhuivuen 
na reet pe u. 23 Tecoengah Mosi kah Phungawl te phe nawh ham ah 
Sabbath khawhin ah camaw tawngpaca te yahhui-vuen na reet u atah kai 
lawng Sabbath khawhin ah thlaang te aciimthlaula ka hoeih sak dawngah 
hen'tu ah na thin a sa u? 24 Asaw ahan kah alan atang oen awltloek mailai 
he toeng u loeih, asoeng akam taktak la awl tloek uh.” a tina. 


Ahih he Messiah Aw? 


25 Jerusalem ah aka awm thlaang khatsut lawng, “Aana khuehkung thli 
lawng ngawn hamla a teeng u te ahih he nawh aw? 26 Bueh lah! Ahih 
lawng langya ah awl a thui, ahimi lawng me tih khaw a tina unawh kai? 
Ahih he Messiah ni tila ahimi lawng a ming utangtang aw? 27 Messiah te 
a law vengah ahih te ame kalawng a law tite a-u lawngkhaw ming 
manawh. Tede mami boeih lawng he kah thlaang he ame kalawng a law 
tite m'ming u.” tila a thui u. 28 Jesuh lawng Tempal bok-im khuiah a cang 
puei vengah, awl a huer tih, “Nangmi lawng kai he nan ming u taktak tih 
ame kalawng ka law ti khaw na ming u aw? Kai he kamah rang oen ka law 
nawh. Tede kai aka tuihkung tah soeng tangtang, ahih te nangmi lawng na 
ming u nawh, 29 tede, kai lawngtah ka ming, metihtiah kai tah ahih teng 
kalawng ka law tih kai he ahih lawng n'tuih dawngah ni.” a tina. 30 Te 
vengah te ahimi lawng ahih te tuuk ham a yawm u de ahih kah atue a pha 
thlan dawngah a-u khat lawngkhaw tu u nawh. 31 Tede thlaang rangpui 


khuikah akuum ngaai lawngah ahih te a tangna tih, “Messiah te a law atah 
ahih lawngah he kah thlaang lak ah he kawpoekrai miknoek yahawh a sai 
ai aw?” ti u. 


Jesuh te Tuuk sak ham Raalkap A Tuih U 


32 Jesuh kawng te thlaangping lawng-ah te tila tuemtuem a thui u te Farasi 
thlaang thli lawng a yaak u, tedawngah ahimi oen khawsoeih ahaamca thli 
lawng ahih te tuuk sak hamla raalkap a tuih u. 33 Jesuh lawngah, “Kai he 
nangmi tengah kawlkalh ni ka awm ai, tecoeng atah kai aka tuihkung 
tengla ka cet ai. 34 Nangmi lawng nan tlap u ai, kai ka awmna ham koei 
ahuen la te na cet thai u nawh vetih kai he nan hu u manawh.” a tina. 35 
Aana khuehkung Judah thlaang thli lawngah amami khat oen khat te, 
“Mami lawng huh nawh ham mela a ceh vik ai? Mami phun Judah thlaang 
thli a awmna Krik khawpui la cet vetih Krik thlaang thli te a cang puei ai 
aw? 36 ‘Nan tlap u suide nan hu u manawh, tecoengah ka awmna ham 
koei ahuen la te na law u thai manawh' a tite n'tu a thuingaihna kai?” ti u. 


Hingna Tuibaap 


37 Te kah poeipui aboetna khawhin ah te Jesuh lawng pai tih, “A-u khaw 
tui aka hall tah ka tengla law selang tah tui aw lah seh. 38 Caciim 
lawngah, “A-u khaw kai aka oeng tah a thinkaw khui kalawng hingna tui 
te phuet a? a ti angla awm a1” tila angaih hlang la pang tih a thui. 39 Jesuh 
lawng amah te aka tangna thlaang thli lawng a dang ham koei Muithla 
kawng te ni he tila a thui. Te kah atue vengah ahih te Mutthla pe thlan hun, 
metihtiah Jesuh te ruep-awm la thawh sak thlan hun. 


Thlaangping Kawpoek Thumhang 


40 He tila a thui te thlaangping timkah khatsut lawng a yaak u vengah, 

“He kah thlaang he tawngha tangtang ni!” ti u. 41 Thlaangtloe lawngtah, 
“Ahih he Messiah ni!” tila a thui u. Tede thlaangtloe lawngtah, “Messiah 
he Galili kalawng law manawh! 42 Caciim lawng a thui tah, “Messiah he 


Sengpahrang Devid kah cadil la awm vetih Devid amah a awmna 
Bethlehem khawpui khuiah ni a thang ai.” tila a thui u. 43 Tedawngah 
thlaangping hue tah Jesuh kawngah a kaw poek vai u nawh. 44 Thlaang 
khatsut lawngtah tuuk hamla a ngaih u de a-u lawngkhaw tu u nawh. 


Aana Khuehkung Judah Thlaang Lawng Tangna U Nawh 


45 Raalkap hue te a meel u koep veng atah khawsoeih ahaamca thli oen 
Farasi hue lawng ahimi nala te, “Ahih te n'tu ah navan khuen u nawh.” tila 
a doet. 46 Raalkap hue lawng, “A-u khat lawngkhaw te kah thlaang angla 
awl thui nooek u nawh!” a tina u. 47 Farasi hue lawng, “Nangmi khaw 
n'ngau sak u poen aw? 48 Aana khuehkung khaw, Farasi thlaang khaw 
ahih te aka tangna pakhat mai khaw na ming u aw? 49 He kah thlaangping 
lawngah Mosi kah Phungawl ming u nawh, tedawngah ahimi lawng 
Pathen kah kawsi te a yawkk u poen!” a tina. 50 Farasi thlaang pakhat, he 
veng thlan ah Jesuh te huh ngaih ah aka cet Nikodemu te awm. Ahih 
lawng thlaangtloe hue nala te, 51 “Mami kah Phungawl ning ah, thlaang 
pakhat te amah awl thui n'yaak thlan ah, a sai thaihu khaw huh thlan ah 
awl khueng thaina awm nawh.” a tina. 52 Ahimi lawngah, “Nang khaw 
Galili thlaang van aw? Caciim te thoel alang lah, Galili kalawng tawngha 
khat khaw thoeng vai nawh tite na ming ai.” a tina u. 


Johan 8 
Samphaih veng A Tuuk Hutaa Kawng 


1 Tecoeng atah thlaang boeih te im la meel u, tede Jesuh tah Olif Tlaang 
la te cet. 2 Avuen mincanghi ah Tempal bok-im la te koep cet. 
Thlaangping lawng ahih te a veel khoep u, ngawl thuk tih ahimi te a cang 
puei. 3 Phungawl cangpueikung thli oen Farasi thlaang thli lawng a 
samphaih vengah a tuuk u hutaa pakhat te avan khuen u tih ahimi boeih 
haiah te a pai sak u. 4 Ahimi lawng Jesuh nala te, “Saya, he kah hutaa he 
a samphaih lii veng roe ah a tuuk u. 5 Mami kah Phungawl dawng Mosi 


lawngtah he ang hutaa he a duek toela lungto oen de mat ham awm tila 
awl a khueng. Nang lawng ta, metila na thui ai? a tina u. 6 Ahimi lawng he 
tila a thui u he tah, Jesuh te amah awl thui dawngah a thawlh tuuk pe ham 
oen ah ahimi lawng thawlh a peel thaina ham ni. Tede ahih lawng buekuep 
tih a kutdawn oen dilai dawngah ca a thut. 7 Te kah aka pai thlaang thli 
lawng a doet khiing u dawngah adoengla ngawl tih ahimi nala te, “Nangmi 
tim kah thawlhna aka sai vai nawh lawngah lungto oen de lamha seh.” a 
tina. 8 Tecoengah koep buekuep thuk tih dilai dawngah ca a thut. 9 Ahimi 
lawng he awl he a yaak u vengah, ahaamca kalawng a tong tih pakhat 
coeng khat ahimi boeih te cet u khongphaat. Te kah aka pai khiing hutaa 
oen Jesuh bueng te a ceh taak u. 10 Ahih tah adoengla ngawi tih hutaa 
nala te, “Mela a ceh kang u? Nang kah thawlhna khee hamla khat khaw 
awm unawh aw?” a tina. 11 Te hutaa lawngah, “Bawipa khat khaw awm 
unawh.” a tina. Jesuh lawngah, “Tetih atah theen, kai lawngkhaw kan 
khee van manawh. Cet loeih,tede thawlh koep tlaih boel.” a tina. 


Jesuh tah Dilai Aangna 


12 Jesuh lawngah Farasi thlaang thli nala te, “Kai tah dilai aangna ni, a-u 
khaw ka hu ah aka bang tah hingna aangna te a khueh vetih yiimna khuiah 
yingyawi tlaih manawh. 13 Farasi thlaang thli lawng, “Nang lawng namah 
kawng ni na thui; na awlthui te khaw a poei-oep ni.” a tina u. 14 Jesuh 
lawngah, “Tih nawh ni, kai lawng kamah kawng he ka thui cakhaw aka 
soeng ni ka thui, metihtiah kai lawngah ame kalawng ka law tih mela ka 
ceh ai tite ka ming. Nangmi lawngtah kai he ame kalawng ka law tih mela 
ka ceh ai ti khaw na ming u nawh. 15 Nangmi lawngtah thlaanghing siing 
la awl na cek u, Kai lawngah a-u khat khaw awl ka cek nawh. 16 Tede kai 
lawng he tila ka sai mai cakhaw kamah bueng lawng awl ka tloek moenih, 
kai aka tuihkung a Pa te ka tengah a awm dawngah kai kah awltloekna tah 
soeng ai. 17 Namami kah Phungawl dawngah, sausi thlaang pahih lawng a 
pai puei atah a thui te soeng tila a thut. 18 Kai lawng kamah kawng ka 
thui, kai aka tuihkung a Pa lawngkhaw ka kawng alam he a thui.” a tina. 
19 Ahimi lawngah, “Na Pa te mela a awm?” a tina u. Jesuh lawng, 


“Nangmi lawng kai he khaw nan ming u nawh, a Pa khaw na ming u nawh. 
Nangmi lawng kai he nan ming u kawinih a Pa khaw na ming u van at” a 
tina. 20 Jesuh lawng he kah awl boeih he Tempal bok-im khuikah tangka 
khuehna kong tengah a cang puei u vengah te a thui. Tede amah kah atue 
te a pha thlan dawngah a-u lawngkhaw a hih te tu unawh. 


Ka Cehna ah Na Cet U Thai Manawh 


21 Jesuh lawng ahimi tengah te a thui pe koep tih, “Kai tah athlala ka cet 
ai; nangmi lawng nan tlap u ai, tede nangmi tah namami kah thawlhna 
dawngah na duek u ai. Ka cehna ahuen la te nangmi na cet thai u manawh” 
a tina. 22 Tedawngah aana khuehkung Judah thlaang thli lawng, “Ahih 
lawngah ka cehna huen ah nangmi na cet thai manawh tila a thui he amah 
oen amah te ka ngawn u ai a ti ngaihna aw?” tila a thui u. 23 Jesuh 
lawngah, “Nangmi tah adang ben dilai thlaang la na awm u, tede kai tah 
asawben kah aka law ni. Nangmi tah dilai thlaang ni, tede kai tah dilai 
thlaang nawh ni. 24 Tedawngah ni nangmi tah na thawlhna dawngah na 
duek ai kan tina u. Tecoengah, “Kai Tah Ka Awm Tih Ka Awm’ tila aka 
thui te na tangna u nawh atah namami thawlhna dawngah na duek ai.” a 
tina. 25 Ahimi lawngah, “Nang he a-u?” tila a doet u. Jesuh lawng awl a 
thung pe tih, “Acuekca veng kalawng kavan thui u poen. 26 Nangmi 
kawng he ka thui hamla moen awm, nangmi he sal-aphaam hamla moen 
awm. Tede kai aka tuihkung tah soeng tangtang tih kai lawng ahih 
tengkah ka yaak te ni dilai tengah ka thui.” a tina. 27 Jesuh lawng ana Pa 
kawng te a thui vengah ahimi lawng yaakming u nawh. 28 Tedawngah 
ahimi nala te, “Nangmi lawng thlaanghing Capa te na tai u vengah, “Kai 
Tah Ka Awm Tih Ka Awm” tila aka thui te na ming u badai, tecoengah 
kai lawngah kamah kah saithaina aana oen khat khaw ka sai nawh, tede 
kai lawng thui hamla a Pa amah kah thuituenna bueng te ni ka thui tite na 
ming u ai. 29 Tecoengah kai aka tuihkung te tah ka tengah awm; metihtiah 
kai lawngah ahih kah kawhoena te ka sai poepa dawngah kamah bueng 
n'ceh taak sut nawh.” a tina. 30 Jesuh lawng he kah thaihu thli a thui he 
aka ya thlaang broe lawngah ahih te a tangna u. 


Thlaangcuem oen Sal Thli 


31 Tedawngah Jesuh lawng amah aka tangna thlaang thli tengah, “Kai 
lawng kan cang puei u he nangmi lawng na tangna u atah nangmi tah kai 
kah hubang tangtang la na awm u; 32 awltak te na ming u vetih te kah 
awltak lawng nangmi te n'loeih sak ai.” a tina. 33 Ahimi lawngah, “Kaimi 
tah Abraham cadil la ka awm u tih a-u khat kah saltamnaa la khaw ka 
awm u nawh. “Nangmi tah na loeih a1' tila na thui te n'tu na thuingaihna?” 
tila a doet u. 34 Jesuh lawng ahimi nala te, “Awltak kavan thui u: a-u 
khaw thawlhna aka sai boeih tah thawlhna sal la awm. 35 Sal lawngtah 
imkhuikaw pakhat ah akaanla poe awm nawh, tede a capa tah yoeyahla 
poe awm. 36 Nangmi te Capa lawng n'loeih sak atah na loeih u tangtang 
ai. 37 Nangmi he Abraham cadil tite ka ming ngoen ta. Kai lawng kan 
cang puei he nangmi lawng na do u nawh dawngah kai he ngawn ham 
nangmi lawng na yawm u. 38 A Pa lawngah kai n'huh sak akawng alam te 
ni kai lawngah ka thui, tede nangmi lawngtah na pa lawng avan thui te na 
sai u.” a tina. 39 Ahimi lawngah, “Abraham tah kaimi na pa ni.” a tina u. 
Jesuh lawng awl a thung pe tih, “Nangmi he Abraham kah ca anau taktak 
atah ahih lawng a sai thaihu te ang te na sai u van ai ta. 40 Nangmi tengah 
he Pathen tengkah ka yaak te ni kavan thui, tede nangmi lawngtah kai he 
ngawn ham nan teeng u. Abraham lawngtah he tila a sai moenih! 41 
Nangmi lawngtah na pa kah kah a sai te ni na sai u van” a tina. Ahimi 
lawngah, “Kaimi lawng a Pa pakhat bueng Pathen amah te ni ka khueh u; 
kaimi he ahih kah aca anau thli taktak ni.” a tina u. 42 Jesuh lawngah 
ahimi nala, “Pathen he nangmi kah na Pa tangtang kawinih kai he nan 
lungna u suide, metihtiah kai tah Pathen teng kalawng ka law tih tahe he 
ah he ka awm. Kamah kah aana oen ka law nawh, ahih lawng ni n'tuih. 43 
Kai lawng kavan thui he n'tu ah na yaakming u nawh? Awl kavan thui he 
na hutung u thai nawh dawngah ni. 44 Nangmi tah na pa Raaibawi kah 
ca-anau la na awm u tih na pa kah kawngaih te vai hamla na ngaih u. 
Acuek veng kalawng ahih tah thlaang ngawnkung la awm tih awltak ben 
ah metuek veng khaw awm nooek nawh, metihtiah ahih ah awltak te a 
awm roe nawh dawngah ni. Hoem awl a thui vengah a sai nooek bueng te 


ni a sai, metihtiah ahih tah hoemthuikung la awm tih hoem thui thlaang 
boeih kah ana pa la awm. 45 Tede kai lawngtah awltak kavan thui 
dawngah nangmi lawng nan tangna u nawh. 46 Nangmi khuiah ka 
thawlhna aka thui thai thlaang pakhat khaw na awm u aw? Kai lawng 
awltak ka thui atah n'tu ah kai he nan tangna u nawh? 47 Pathen tengkah 
aka law thlaang lawngtah Pathen awl te a hutung u. Tede nangmi tah 
Pathen teng kalawng na law u van nawh dawngah ni hutung ham na ngaih 
unawh.” a tina. 


Jesuh oen Abraham 


48 Ahimi lawngah Jesuh nala te, “Nang tah Samari thlaang la na awm, 
tecoengah na kaw khuiah raaithe awm” kan tina u he soeng nawh aw?” a 
tina u. 49 Jesuh lawng awl a thung pe tih, “Kai tah raaithe ka khueh nawh, 
kai lawng a Pa ni ka thangpawm, tede nangmi lawngtah kai he nan sal nan 
phaam u. 50 Kai lawng kamah ham ruep-awmna ka tlap nawh. Tede kai 
hamla ruep-awmna aka tlap awlcekkung pakhat awm. 51 Awltak kavan 
thui u; a-u khaw kai lawng kan cang puei he aka vai tah mevengah khaw 
duek manawh.” a tina. 52 Ahimi lawngah ahih nala te, “Nang he raaithe na 
khueh tite tahe atah acaihla ka ming upoen! Abraham tah duek poen tih 
tawngha hue khaw duek boeih poen, tede nang lawngtah, ‘a-u khaw kai 
lawng kan cang puei he aka vai tah mevengah khaw duek manawh' na ti. 
53 Kaimi kah pahaam Abraham tah duek poen, nang he Abraham lak ah 
ka lenduet na ti aw? Tawngha thli khaw duek poen. Namah oen namah te 
a-u la na ngaai u?” a tina u. 54 Jesuh lawng awl a thung tih, “Kai lawng 
kamah oen kamah ka thangpawm u atah te thangpawmna te aphu awm 
nawh. Kai he thangpawmkung tah a Pa ni, nangmi lawng namami kah 
Pathen na ti u te ni. 55 Nangmi lawngah a hih te na ming unawh, tede kai 
lawngtah ka ming. Ahih te ka ming nawh ka ti kawinih nangmi angla kai 
he hoemthuikung la ka awm ai. Tede kai lawngtah ahih te ka ming tih a 
awl ka ngaai pe. 56 Nangmi kah na pa Abraham lawngah kai ka lawna 
atue he huh a ngaih tih awmngaih, ahih lawng a huh tih a kaw hoe.” a tina. 
57 Ahimi lawngah, “Nang he na kum sawmngaa pateng khaw a law thlan 


maiah, Abraham te na huh tangtang aw?” a tina u. 58 Jesuh lawng awl a 
thung pe tih, “Awl tak kavan thui u, Abraham a awm thlan ah Kai Ka 
Awm poen.” a tina. 59 Tecoeng atah ahih te de ham ah lungto a ruh u, 
tede Jesuh lawng a thuh utaak tih Tempal bok-im kalawng ah suntla. 


Johan 9 
Jesuh Lawng Mik pum A Hoeih Sak 


1 Jesuh te a ceh phai vengah a awm pek veng kalawng mikpum thlaang 
pakhat te a huh. 2 A hubang hue lawngah, “Saya, a-u kah thawlhna lawng 
ahih he mikpum la a thang sak? Amah kah thawlhna lawng aw, 
tihnawhtah ana pa yuvaa kah thawlhna lawng aw?” tila a doet u. 3 Jesuh 
lawngah, “Ahih he amah kah thawlhna lawngkhaw, ana pa yuvaa kah 
thawlhna lawngkhaw a mik pum sak nawh. Ahih kah mik a pum he 
Pathen kah huham thara biibina te ahih sawah a tuengna ham ni. 4 
Khawthaih vengah he kai aka tuihkung kah bii te mami lawng bi ham 
awm; a-u lawngkhaw bii a bi thaina nawh khawyiin te law ai. 5 Dilai ka 
awm vengah he kai tah dilai ham aangna la ka awm” a tina. 6 Te tila a thui 
coengah Jesuh lawng dilai dawngah tumtui a tha tih tumtui oen taknawng 
te a sai; taknawng te a mik dawngah a thluk pe, 7 tecoengah, “Cet langtah 
Siloam Tuilii ah na mik-hai te sil lah” a tina. (Siloam he tah, ‘Tuih’ ti 
ngaihna ni.) Tedawngah te thlaang lawngah cet tih a mik-hai te a silh tih a 
mik te koep tueng. 8 He veng thlan ah ahih lawng kutduen buh bih la a 
awm te aka hu thlaang thli oen a imbe lovaai hue lawng, “Ahih he aka 
ngawl kutduen thlaang nawh aw?” ti u. 9 Thlaang khatsut lawngtah, “Ahih 
ni” ti u tih atloe hue lawngtah, “Ahih nawh ni, ahih oen aka lo umi.” ti u. 
Tedawngah amah lawng, “Te thlaang te tah kai he poen ni” tila a thui. 10 
Ahimi lawngah, “Tetih atah metila na mik te a tueng thai?” tila a doet u. 
11 Ahih lawng, “Jesuh a ti u thlaang lawngah te taknawng a sai tih ka mik 
dawngah avan thluk tih, “Siloam la cet langtah na mik-hai te sil.” n'tina. 
Tedawngah ka cet tih ka silh vengah te tueng pahoei poen.” a tina. 12 
Ahimi lawngah, “Ahih te mela a awm?” tila a doet u. Ahih lawngah, “Ka 


ming moenih” a tina. 
Mikpum Hoeihna te Farasi hue Lawng Awl A Cee 


13 Tecoengah mikpum aka hoeih thlaang te Farasi thlaang thli tengla a 
ceh puei u. 14 Jesuh lawng taknawng a sai tih ahih kah mik a hoeih pe sak 
khawhin te tah Sabbath hin ah m. 15 Tecoengah Farasi hue lawngah te 
thlaang te metila a mik a tueng tite koep a doet u. Ahimi nala te, “Ahih 
lawng ka mik dawngah taknawng avan thuk; ka mik ka silh tih tahe ah ka 
mik tueng” a tina. 16 Farasi thlaang khatsut lawngtah, “He tila aka sai 
thlaang lawngah te Sabbath phung a vai nawh dawngah Pathen tengkah 
aka law thlaang nawh ni.” tila a thui u. Tede thlaangtloe lawngtah, 
“Thlaang thawlh pakhat lawng he ang kawpoekrai miknoekna he metila a 
sai thai ai?” ti u. Tedawngah ahimi tim ah pekbona te awm. 17 
Tedawngah Farasi hue lawng te thlaang te a doet koep u, “Nang lawngtah 
ahih lawngah na mik te avan hoeih sak tila na thui, tetih atah ahih te a-u na 
ti?” a tina u. Te kah thlaang lawngah, “Ahih tah tawngha ni.” a tina. 18 
Tede aana khuehkung Judah thlaang thli lawng te thlaang te a mik pum tih 
tahe ah a mik tueng koep tite ana pa yuvaa te doet thlan atah tangna hamla 
ngaih u nawh, 19 tedawngah ana pa yuvaa te a khue u tih, “Ahih he 
nanghih yuvaa kah na capa aw? A thang pek kalawng a mik pum na ti u, 
tetih atah metila tahe ah a mik he a tueng koep thai?” tila a doet u. 20 Ana 
pa yuvaa lawng, “Ahih he kai hih yuvaa kah capa ni, a awm pek kalawng 
a mik pum poen. 21 Tede tahe ah metila a mik a tueng thai ti khaw, ahih 
kah mik te a-u lawng a tuui ahaai pe ti khaw ka ming hih nawh. Amah te 
doet uh; a kum haam van poen, amah lawng avan thui thai ai ta!” tila a tina 
hih. 22 Ahih rawi yuvaa lawngah aana khuehkung Judah thlaang thli te a 
rih hih dawngah te tila te a thui pe, Jesuh tah Messiah ni tila a tangna tih 
aka thui boeih te sinakok bok-im kalawng hek sih tila aana khuehkung 
Judah thlaang thli lawng a thui u dawngah ni. 23 Tedawngah ni ana pa 
yuvaa lawng, “Ahih te a kum haam van poen; amah te doet uh!” a tina. 24 
Ahimi lawngah mikpum la aka thang thlaang te apabela a khue koep u tih, 
“Awltak na thuina ham Pathen haiah awl kam lah! Nang kah mik aka 


hoeih sak te thlaangthawlh ni tila ka ming u.” a tina u. 25 Te thlaang 
lawngah, “Ahih te thlaangthawlh aw, thlaangdoeng aw ti khaw ka ming 
nawh. Kai lawng ka ming pakhat tah: Kai tah ka mik pum tih tahe ah ka 
mik a tueng koep he ni ka ming.” a tina. 26 Ahimi lawngah, “Ahih lawng 
n'tu avan sai? Na mik aka pum te metila avan hoeih sak? tila a doet u. 27 
Ahih lawngah, “Kavan thui poen teta, nangmi lawng na hutung u nawh. 
N'tu hamla yaak koep na ngaih u? Nangmi khaw ahih kah hubang la 
coengg ham na ngaih u van aw?” tila awl a thung pe. 28 Ahimi lawng te 
thlaang te a tap avoep u coengah, “Nang he ahih kah hubang ni he; tede 
kaimi tah Mosi kah hubang ni. 29 Kaimi lawngtah Pathen lawng Mosi 
tengah awl a thui pe te ka ming u, tede nang lawng a hu ah na vai thlaang 
te tah ame kalawng a law ti khaw ka ming unawh!” atina u. 30 Te 
thlaang lawngah, “Ahih lawngah, ka mik he avan tueng sak lal maiah ame 
kalawng a law khaw ka ming nawh na ti ute kawpoek rai ham awm! 31 
Kaimi lawng ka ming tah Pathen lawng thlaangthawlh awl te hutung pe 
nawh tih amah te a hinyah tih a kawngaih aka sai thlaang thli kah awl te a 
hutung pe tila ka ming u. 32 Dilai suen cuek veng kalawng mik aka pum te 
thlaang pakhat khat lawng a hoeih sak ti he a-u lawngkhaw ya nooek 
nawh. 33 Te kah thlaang te Pathen teng kalawng a law nawh atah ahih 
lawng thaihu khat khaw sai thai manawh. 34 Ahimi lawng, “Nang 
thawlhna dawngah aka thang tih aka roeng hang, nang lawngah aw kaimi 
he cangpuei ham na yawm van.” atina u. Tecoeng atah ahih te sinakok 
bok-im kalawng a hek upoen. 


Muithla ben ah Mikpumna 


35 Jesuh lawng ahih te a hek u tite a yaak tih a huh veng atah, “Nang 
lawng Thlaanghing Capa he na tangna aw?” tila a doet. 36 Te thlaang 
lawngah te, “Bawipa, ahih te a-u, ka tangna hamla van thui lah saw!” a 
tina. 37 Jesuh lawng ahih nala te, “Nang lawng ahih te na huh poen, ahih 
tah tahe ah nang oen awl aka thui hih he ni.” a tina. 38 Te thlaang 
lawngah, “Bawipa, kan tangna poen” a tina tih Jesuh haiah te khuklu oen 
cuengkueng. 39 Jesuh lawng, “Dilai la kai ka law he tah mikpum thlaang 


thli lawng mik a tuengna ham, miktueng thlaang thli lawng mik a pumna 
ham ah awl cek hamla ni ka law.” a tina. 40 Te kah aka awm Farasi 
thlaang khatsut thli lawng he tila ahih tengah a thui te a yaak u vengah, 
“Kaimi khaw na mik pum u van, na ti ngaihna aw?” tila a doet u. 41 Jesuh 
lawng, “Nangmi he na mik pum u kawmih na thawlhna awm manawh, 
tede ka mik he tueng na ti u dawngah tahe toe ah na thawlhna awm 
mangkhak hun.” a tina. 


Johan 10 
Tuudoen oen Thuidoetna 


1 Jesuh lawngah, “Awltak kavan thui u: Tuu im khuila thawhka kalawng 
kuun ohla atloe abang kalawng luui tih aka kuun tah thlaanghuuen thli oen 
raal thli ni. 2 Thawhka kalawng aka kuun thlaang te tah tuu thli te 
khawlcuikung tuudoen ni. 3 Thawhka toetkung lawng ahih hamla thawh a 
awng pe, amah kah tuu thli te a miing oen a khue vengah ahih awl te tuu 
thli lawng a yaak pe tih ram la a ceh puei. 4 Ahih lawng tuu thli te a khuen 
vengah te thli kah a hai ben ah a ceh pe tih tuu thli lawng a hu ah a vai u, 
metihtiah ahih awl te a noek u dawngah ni. 5 Thlaangtloe hu tah vai u 
nawh, ahih kah awl te noek unawh vetih te ang thlaang te tah a heng taak 
khongphaat dai ai.” a tina. 6 He kah thuidoetna he ahimi tengah Jesuh 
lawng a thui pe de thuingaihna te ming u nawh. 


Jesuh tah Tuudoen Theen 


7 Tedawngah Jesuh lawng koep a thui pe tih, “Awltak kavan thui: Kai tah 
tuu thawhka ni. 8 Kai ka law thlan veng kah atloe boeih aka law te tah 
thlaang huen oen raal thli ni, tede ahimi kah awl te tuu thli lawng hutung 
pe nawh. 9 Kai tah thawhka ni. A-u khaw kai dawng kalawng ah a kuun 
atah thlawnna a dang ai, ahih tah kuun thuk, cet hang vetih ramtliim 
sainona te a dang ai. 10 Thlaanghuuen lawngtah huuen ham, ngawn ham 
oen ah phe ham bueng ni a law. Kai tah nangmi lawng hingna te na khueh 
thaina hamla, asoepbir hingna te na khuehna u thai ham ni ka law. 11 Kai 


tah tuudoen theen ni. Tuudoen theen lawngtah tuu hamla a hingna te a 
peek. 12 Tuudoen la aka awm nawh, thlaangvat tuudoen lawngtah amah 
kah tuu khaw khueh nawh, metaang a law te a huh vengah tuu thli te a ceh 
taak tih a heeng taak; tedawngah metaang lawng tuu te a ngeh tih a thek 
ayak boeih. 13 Thlaangvat tuudoen tah thlaangvat la a awm dawngah tuu 
thli te doen acang nawh. 14-15 Kai tah tuudoen theen ni. A Pa lawng kai 
he m'ming angla A Pa te kai lawngkhaw ka ming, tetih van la kai lawng ka 
tuu thli te ka ming tih ahimi lawngkhaw kai he m'ming u van. Kai 
lawngtah tuu thli ham hingna ka peek. 16 He kah tuu-im khuiah aka awm 
nawh ka tuu thli atloe khaw awm hun. Te thli te khaw kavan khuen hun ai: 
te thli lawngah ka awl he angaai ai, tuu huui at la coengg vetih tuudoen 
pakhat oen awm u ai. 17 Kai lawngtah hingna te ka dang koep hamla a 
awm dawngah hingna te peek ham ka ngaih tih a Pa lawng n'lungna. 18 Ka 
hingna he a-u lawngkhaw van rot nawh. Kamah kawthawh oen ni ka peek. 
Kai lawngah peek thaina ka khueh tih lawh thai koepna khaw ka khueh. 
He tah kai lawngah sai ham a Pa kah awlpeek ni.” a tina. 19 He kah awl 
dawngah he thlaangping tim ah pekbona te koep awm. 20 Ahimi a kuum 
ngaai lawngtah, “Ahih he raaithe a khueh! Angparavt thlaang ni! N'tu la a 
awl he na hutung pe u?” tila a thui u. 21 Tede atloe hue lawngtah, 
“Raaithe aka khueh thlaang lawngah he tila awl thui manawh! Metila 
raaithe lawng mikpum thlaang te mik a tueng sak ai?” ti u. 


Judah hue Lawng Jesuh A Hoett U 


22 Jerusalem ah Tempal bok-im Nawnna Poei te awm. Te tah sikca 
sikding tue ni. 23 Jesuh tah Tempal bok-im kah Solomon Imcoen ah te 
yingyawi. 24 Thlaangping lawngah a veel khoep u tih, “Kaimi he meveng 
toe ah ngaihang khawbing la nan khueh khiing ai? Awlceet van thui loeih: 
Nang he Messiah aw?” tila a doet u. 25 Jesuh lawngah, “Kavan thui poen 
ta, tede kai he nan tangna u nawh. A Pa kah aana oen ah ka sai thaihu thli 
lawng kamah kawng he a thui; 26 tede nangmi he kamah kah tuuca la na 
awm unawh tih nan tangna u nawh. 27 Kamah kah tuuca lawngtah ka awl 
he a hutung; tuu thli te ka ming tih ka hu ah va bang u. 28 Te thli te 


dungyan hingna ka peek tih meveng khaw duek u tlaih manawh. A-u 
lawngkhaw ahimi te van rot u manawh. 29 Ka tengah a Pa kah peek te tah 
soeprep lak ah aka lenduet ni, a Pa kah khoemdoenna khui kalawng rot 
manawh. 30 A Pa oen kai he tah pakhat ni.” a tina. 31 Tecoeng atah ahih 
te dena hamla lungto a ruh u. 32 Jesuh lawng ahimi nala te, “Kai lawng sai 
hamla a Pa kah peek thaihu theen te nangmi hai ah moen ka sai poen; he 
thaihu thli khuiah me ang kawng dawngah kai he lunghawh oen de hamla 
na ngaih u?” a tina. 33 Ahimi lawngah, “Thaihu theen na sai dawngah 
nang he lungto oen de ham ka ngaih u moenih, tede Pathen thekhana awl 
na thui dawngah ni! Nang he thlaangthoet mailai ni, tede namah oen 
namah te Pathen la na sa u.” a tina u. 34 Jesuh lawng, “Namami kah 
Phung-awl dawngah Pathen lawng “Nangmi tah pathen thli ni” tila, a thui 
te a thut. 35 Caciim lawngah a thui he yoeyahla soeng tite ka ming; Pathen 
lawng amah kah awl a peek thlaang thli te pathen a tina. 36 Kai he a Pa 
lawng n'tuek tih dilai la n'tuih. Tetih atah kai tah Pathen Capa ni ka ti 
dawngah Pathen thekhana awl na thui tila metila nangmi lawng na thui thai 
ai? 37 A Pa lawng sai sak ham a ngaih thaihu te kai lawng ka sai nawh 
atah kai he n'tangna u boel. 38 Tede te thli te ka sai atah, nangmi lawng 
kai he nan tangna u nawh mai cakhaw, a Pa tah kai ah awm tih kai khaw a 
Pa ah ka awm te na mingna u hamla ka sai thaihu thli he tah na tangna u 
ham awm.” a tina. 39 Ahimi lawngah Jesuh te tuuk hamla koekthoek a 
yawm u de ahih lawng a thuh u taak vik tih ahimi kah kut dawng kalawng 
loeih. 40 Tecoengah Jesuh tah Jordan tuiva ah te kaa phai, Johan lawng 
baptisma a peekna huen la te cet tih te ah te awm. 41 Thlaang yahawh 
hlang a tengla te law u. Ahimi lawngah “Johan lawng kawpoek rai 
miknoek khat khaw sai nawh, tede ahih kawng a thui boeih boeih te tah 
soeng.” ti u. 42 Te kah aka awm thlaang broe lawngah ahih te a tangna u. 


Johan 11 
Lazaruh A Duekna Kawng 


1 Bethani khaw ah aka awm Lazaruh aka miingna thlaang pakhat te a sa 


ding nawh. Bethani he tah Meri oen Marta boeinau a awmna khawpui ni. 2 
(Meri he Bawipa kah a khow te riimtuui oen a suep tih a sam oen aka 
thuut te ni; sa aka ding nawh Lazaruh te tah ahih kah nganpa ni.) 3 A 
ngannu rawi lawngah Jesuh tengah “Bawipa na lungna na paya he a sa 
ding nawh.” tila awl a tah hih. 4 Tete Jesuh lawng a yaak vengah, “He 
tlawhna he Lazaruh kah duekna toela coengg aih manawh; he ngoen tah 
Pathen kah ruep-awmna a tuengna hamla awm vetih he tlawhna rang oen 
Pathen Capa lawng ruep-awmna a dang ai.” tila a thui. 5 Jesuh lawng 
Marta oen a manau oen ah Lazaruh te a lungna. 6 Lazaruh kah sadingna 
nawh awlthang te a yaak de a awmna huen ah te hin hih awm hun. 7 
Tecoeng atah a hubang hue nala te, “Judia la cet koep u sih.” a tina. 8 A 
hubang hue lawngah, “Saya, thlemvai pekca ah thlaangping lawng nang te 
lungto oen de a ngaih u teta, ceh koep ham na kamthlah aw?” a tina u. 9 
Jesuh lawng, “Hin at ah khawnoek thlaihih awm de lah koen? Tedawngah 
a-u khaw khawthaih ah a yingyawi atah he dilai aangna he a huh dawngah 
ploeng nawh. 10 Tede khawyiin ah a yingyawi atah aangna te a khueh 
nawh dawngah ploeng.” a tina. 11 Jesuh lawng he awl he a thui coengah, 
“Mami kah paya Lazaruh tah ip muelh poen, tede ka cet silang ahih te ka 
thawh ai.” a tina. 12 A hubang hue lawngah, “Bawipa, ahih te a ih muelh 
atah a sa ding badai.” a tina u. 13 Jesuh lawngtah Lazaruh duek poen tila a 
thuingaihna ni, tede ahimi lawngtah amah poek ah ip mai cawini tila a 
poek u. 14 Tedawngah Jesuh lawng ahimi te, “Lazaruh duek poen.” tila a 
thui pe angtau. 15 “Tede ahih tengah ka awm nawh te nangmi hamla ka 
awmngaih, te dengah ni nangmi lawng na tangna u hun ai. Cawh, ahih 
tengla cet u sih.” a tina. 16 Tevengah Tawmas (Caphee a ti u te) lawng a 
paya hubang hue nala te, “Mami khaw ahih oen duek haih van hamla, 
Saya oen cet haih u sih!” a tina. 


Jesuh tah Thawhkoepna oen Hingna 


17 Jesuh te a pha vengah Lazaruh a up u te khawhin hin lii awm poen tite 
a ming. 18 Bethani he Jerusalem kalawng ah meng hih vet ni a thla, 19 
Ahih rawi boeinau kah a nganpa a duek dawngah reem ahaalna ham 


ngawlh puei hamla Judah thlaang thli te broela law u. 20 Jesuh va law tite 
Marta lawng a yaak vengah do hamla te cet, tede Meri tah im ah awm. 21 
Marta lawng Jesuh nala te, “Bawipa, he ah nang na awm kawinih ka 
nganpa he duek nawh sui! 22 Tede, tahe Pateng khaw Pathen tengah na 
bih boeih te nang m'peek ai tite ka ming.” a tina. 23 Jesuh lawng ahih nala 
te, “Na nganpa he tho koep ai,” a tina. 24 Ahih lawngah, “Aboetna 
khawhin ah tho ai ti ngoen tah ka ming ta.” a tina. 25 Jesuh lawng Marta 
nala te, “Kai tah thawhkoepna oen hingna ni. A-u khaw kai he aka tangna 
tah duek mai cakhaw hing ai, 26 a-u khaw kai he aka tangna tih khaw aka 
sa tah duek roe manawh. He he na tangna aw?” atina. 27 Marta lawng, 
“Bawipa! Oeth, ka tangna, nang tah dilai la aka law ham Pathen Capa 
Messiah tite kan tangna.” a tina. 


Jesuh Rap 


28 Marta lawng he tila a thui coengah cet koep phai tih a manau Meri te 
ahuepla duem a khue. Ahih nala te, “Saya te he ah awm, nang he n'tooem 
ta.” a tina. 29 Meri lawng a yaak vengah tho thlat tih ahih te huh hamla 
aloela cet. 30 (Jesuh te khaaw khui pha thlan, Marta oen a humna hih ah 
te awm hun.) 31 Reem ahaalna awl aka thui hamla Meri oen im ah aka 
awm haih thlaang thli lawng Meri lawngah tho thlat tih aloela a ceh te a 
huh u vengah a hu ah bung a vai u. Ahimi lawngtah Meri he phuel la ni 
aka rap hamla a ceh tila a poek u. 32 Meri lawng Jesuh a awmna te a pha 
atah, ahih te a huh pahoei oen a khowkung ah buekuep tih, “Bawipa, he 
ah nang na awm kawinih ka nganpa he duek nawh sui!” a tina. 33 Jesuh 
lawng ahih kah rah te khaw, ahih oen aka awm haih hue kah rah te khaw 
a huh, a thinkaw a phoel pe tih a kawsi la dung. 34 Ahimi nala te, “Ame 
ah na up u?” tila a doet. Ahimi lawng “Bawipa law langtah bueh lah saw,” 
a tina u. 35 Jesuh rap. 36 Te kah thlaang thli lawng, “Bueh u lah, a lungna 
tangkiik den he!” ti u. 37 Tede ahimi tim kah khatsut lawngah, “Mikpum 
haarying khaw, mik aka tueng sak thlaang lawngah he Lazaruh khaw duek 
nawh hamla sai thai nawh ai aw?” ti u. 


Lazaruh Hing Koep 


38 Jesuh tah kawsi la dung tih thlann la te cet, phuel te lungkaw la awm 
tih thlann te lungpeel oen a tleng u. 39 Jesuh lawng, “Lungpeel te khoe u 
lah.” a tina. Thlaangduek ngannu Marta lawngah, “Bawipa, a baw the 
poen cawi ni. A up u he khawhin hin lii awm poen!” a tina. 40 Jesuh 
lawngah, “Nang lawng na tangna atah Pathen ruep-awmna na huh ai, kan 
tina de lah koen?” a tina. 41 Ahimi lawng lungpeel te a khue u. Jesuh te 
vaan la maang hang tih, “A Pa, ka awl na hutung tih ka awmngaih 
tangkiik. 42 Ka awl na hutung yoeyah he ka ming, te cakhaw kavan thui 
he tah, he kah aka awm thlaang thli ham ni, ahimi lawngah kai he nang 
lawng nan tuih tite a tangna u ham ni.” a tina. 43 He tila a thui coengah 
angaihhlangla a khue tih, “Lazaruh law lah!” a tina. 44 Ahih tah a kut, a 
khow kah rawkk yaawlna himbai oen, a mik-hai yeenna himbai oen te va 
law. Jesuh lawng ahimi nala, “Thlam pe u langtah ceh sak uh.” a tina. 


Jesuh Ngawn ham A Teeng U 


45 Meri te hip hamla aka law thlaang yahawh hlang lawngah Jesuh kah a 
sai te a huh u tih ahimi lawng ahih te a tangna u. 46 Tede khatsut tah meel 
koep u tih Jesuh kah a sai te Farasi thlaang thli tengah a thui pe. 47 
Tedawngah Farasi thlaang thli oen khawsoeih ahaamca thli lawng 
awlcekna khonsil huhtunna te a sai u tih, “Me tih ni n'ti u lah ai? He kah 
thlaang lawngah kawpoek rai miknoek boehoeng la a sai poen! 48 Mami 
lawng he tila n'thlahphaam sut kawinih thlaang boeih lawng a tangna u 
poen ai, aana khuehkung Rom thlaang thli lawng law u vetih mami kah 
Tempal bok-im he a phe u vetih mami Judah thlaangphun he khaw a thup 
poen ai!” ti u. 49 Ahimi timkah thlaang pakhat, te kum ah Khawsoeih 
Bawi la aka awm Kaiafas aka miingna lawngah, “N'tu khaw na ming u 
nawh! 50 Thlaangphun a thup rup tih thlaang boeih a duek lak atah 
thlaang pakhat a duek te theen ngaai ti he na ming u nawh aw?” a tina. 51 
Atak tang atah, he awl he amah kawthawh oen a thui moenih; te kum ah 
ahih te Khawsoeih Bawi la a awm van angla Jesuh he Judah thlaangphun 


ham duek ai tite a thui oepsoeh ni, 52 ahimi ham bueng nawh tih khawyat 
ah aka darh khonghak Pathen thlaang boeih pumkhat la cawi tunna hamla 
khaw a thui haih ni. 53 Te khawhin kalawng tah aana khuehkung Judah 
thlaang thli lawng Jesuh te ngawn hamla khawkhanna a sai u poen. 54 
Tedawngah Jesuh tah langya ah Judia la te yin cet tlaih nawh, tede 
divinlangre tengkah Efarim khawpui la tah cet tih te ah te a hubang hue 
oen awm u. 55 Kaantaak Poei atue te yoeti tih poei a pha thlan ah aphung 
angtoekla bokna ben kah cimcaihna te sai ham ram pum kah thlaang 
akuum ngaai tah Jerusalem la cet u. 56 Tempal bok-im ah ahimi lawng a 
tun u veng atah Jesuh te a tlap utih, amami khat oen khat te doet u, 
“Metila na poek? Poei ah he law nawh ai aw?” ti u. 57 Khawsoeih 
ahaamca thli oen Farasi thlaang thli lawng ahih te a tuuk thaina u ham, 
“A-u lawngkhaw Jesuh a awmna te na ming u atah van thui uh.” tila awl a 
uen u. 


Johan 12 
Bethani ah Jesuh Riimtuui oen A Suep 


1 Kaantaak Poei a phana ham hinruk a ngaih vengah duekna kalawng aka 
tho koep Lazaruh a awmna khaaw, Bethani la Jesuh te cet. 2 Te ah te ahih 
hamla thlembuh veelna a sai pe u tih Marta lawngah bii te a bawm. Jesuh 
oen caboi dawng buh aka veel haih thlaang thli tim ah Lazaruh khaw 
thuum van. 3 Tevengah Meri lawng naadu riimtuui phutlo boengloeng khui 
at te avan khuen, Jesuh khow te a suep tih a sam oen a thuut pe. Te kah 
riimtuui baw lawngah im khui te a hu thulh. 4 Jesuh kah hubang pakhat 
Judas Iskariot, ahih sawah paipi aka thleep ham koei lawngah te, 5 “N'tu 
ah riimtuui he ngun tangka yathum la a yoeih tih khawdeng thlaang thli te 
a peek nawh?” tila a thui. 6 Ahih lawng tila a thui he khawdeng thlaang 
thli te a poek tang tih a thui moenih, thlaanghuuen la a awm dawngah ni a 
thui. Ahih tah tangka kuemkung la a awm dawngah tangka te amah hamla 
thoem a hawna poepa. 7 Tede Jesuh lawng, “Ahih te lawl ala u boel! Ka 
rawkk kuemna khawhin veng kah ham khaw sai mai seh. 8 Khawdeng 


thlaang thli tah nangmi oen awm u poepa ai, tede kai tah nangmi oen ka 
awm poe manawh.” a tina. 


Lazaruh Ngawn ham A Teeng U 


9 Bethani khaw ah Jesuh awm tite a yaak u vengah tela te thlaangping 
broela cet u. Te ah te Jesuh a awm dawng bueng ah nawh tih duekna 
kalawng Jesuh lawng a thawh sak Lazaruh khaw a awm dawngah ni. 10 
Tedawngah khawsoeih ahaamca thli lawng Lazaruh te khaw ngawn hamla 
a teeng u, 11 metihtiah ahih kawng dawngah Judah thlaang broe lawng 
ahimi te a hoett utih Jesuh te a tangna u dawngah ni. 


Taana oen Jerusalem La A Kuunna 


12 Avuen hin ah Kaantaak Poei la aka law thlaangping lawngah Jerusalem 
la Jesuh law ai tila a yaak u. 13 Tedawngah ahimi lawng samtoe te a 
khuen utih ahih te do hamla cet u, “Pathen te thangpawm uh! Bawipa 
miing oen aka law te Pathen lawng yotheenna pe seh! Israel Sengpahrang 
te Pathen lawng yotheen kam-awm pe seh!” tila te paang u. 14 Caciim 
lawngah, “Zaion khawpui, nang lawng rih roe boel! 15 Na sengpahrang 
lawng lacano te a cit tih law lii hun,” tila a thui angla Jesuh lawng lacano 
pakhat te a huh tih a cit. 16 Tevengah te a hubang hue lawng he kah 
thaihu he yaakming u thai nawh, tede Jesuh he ruep-awm la a thawh 
coeng veng atah Caciim lawng ahih kawng a thui tih ahih hamla ni ahimi 
lawng a sai pe utite a yaakming u. 17 Jesuh lawng Lazaruh te thlann 
khuikah a khue tih duekna kalawng a thawh sak vengah Jesuh tengah aka 
awm thlaang thli lawng te kawng te a thui patoeng u. 18 Ahih lawng he 
ang kawpoekrai miknoekna a sai te a yaak u dawngah ahih te huh hamla 
thlaangping law u. 19 Tedawngah Farasi thlaang thli lawng amami khat 
oen khat te, “Mami lawng n'taa thai nawh poen ti he na ming u aw! Bueh 
lah, dilai pum lawng ahih hu ah bang u poen!” ti u. 


Krik Thlaangphun Khatsut Lawng Jesuh A Tlap 


20 Poei vengah Pathen bok ham Jerusalem la aka cet thlaang tim ah te 
krik thlaangphun khatsut khaw awm u. 21 Ahimi lawngah Galili peng 
Betsaida khaw kah Filip tengla te cet u tih, “Saya, Jesuh huh hamla ka 
ngaih u.” atina. 22 Filip lawng Andru tengla cet tih a thui pe coengah ahih 
rawi te Jesuh tengla cet tih a thui pe hih. 23 Jesuh lawng ahih rawi nala te, 
“Thlaanghing Capa lawng aka lenduet ruep-awmna dang hamla tahe ah 
atue a pha poen. 24 Awltak kavan thui u; caangthaam thaam at te dilai la 
tla nawh tih a duek nawh atah amah moepoe la awm. A duek atah 
caangthaam yahawh la a thoeng sak. 25 A-u lawngkhaw amah kah hingna 
te a lungna atah sung ai, a-u khaw he dilai ah amah kah hingna te a thina 
atah dungyan hingna te a dang ai. 26 A-u khaw kai kah bii he bi hamla a 
ngaih atah ka hu ah bang seh, te dengah ni kai kah tuihyoeihthlaang thli 
lawngah ka awmna ah a awm u van ai. Kai kah bii aka bi te tah a Pa lawng 
a thangpawm ai.” a tina. 


Jesuh Lawng Amah Duekna Kawng A Thui 


27 Jesuh lawng, “Ka kawpoek patang tangkiik mah aw, n'tu ka thui lah ai? 
‘A Pa, he kah atue he ka sawah van pha sak mai boel,’ tila aw ka thui lah 
ai? Tede patang khangna atue he tawng ham ni ka law roe. 28 A Pa, na 
miing te ruep-awmna pe lah!” tila a thui. Tecoengah vaan kah awl 
lawngah, “Ruep-awmna te ka peek poen, ka peek koep hun a1” tila a thui. 
29 Te kah aka pai thlaangping lawngah te awl te a yaak u tih thlaang 
pakhat lawngtah khawhumm awl ni ti u, thlaangtloe lawngtah, 
“Vanthlaang lawng awl avan thui pe.” ti u. 30 Tede Jesuh lawng ahimi 
nala te, “He awl he kai hamla van thui nawh, nangmi ham ni. 31 Tahe ah 
dilai he awlcek ham atue apha poen; tahe ah he dilai ukkung thli te atloela 
a khoe poen ai. 32 Kai he dilai dawng kalawng tai la ka awm vengah 
thlaang boeih he ka tengla ka doek ai.” a tina. 33 (Te tila a thui te amah 
kah patang khang duekna te ni a thui ngaihna.) 34 Thlaangping lawngah, 
“Kaimi kah Phungawl lawngah Messiah tah yoeyahla hing ai tila a thui. 
Tetih atah Thlaanghing Capa te a tai u ai tite metila na thui thai? 
Thlaanghing Capa te a-u? tila a doet u. 35 Jesuh lawng, “Aangna he 


nangmi tengah kawlkalh ni a awm poen ai. Yiinna te nangmi sawah avan 
pha nawh ham aangna a awm vengah he cet u lah, metihtiah yiinna khuiah 
aka cet lawngtah meben la ka ceh tite ming nawh. 36 Nangmi lawng 
aangna thlaang la na awmna u ham aangna na khueh vengah he aangna te 
tangna ulah,” a tina. He awl he a thui coeng atah ahimi te a ceh taak tih 
thuh u poen. 


Aka Tangna Nawh Thlaang Thli 


37 Ahimi kah mik huh ah kawpoekrai miknoekna boeih he a sai pe de 
ahimi lawng tangna u nawh, 38 he tah tawngha Isaiah lawng: “Bawipa, 
kaimi lawng awl ka thui he a-u lawng a tangna? Bawipa lawng a-u tengah 
huham tharana te a tueng sak? tila a thui te asoepna ham ni. 39 He 
dawngah ni ahimi lawng a tangna u nawh, metihtiah Isaiah amah 
toengtoeng lawngah, 40 “Pathen lawng ahimi mik te a pum sak tih lung 
among sak, “Tetih atah ahimi mik lawng hu nawh vetih, ahimi kah 
thinkaw lawng ming nawh vetih ahimi te hoeih sak hamla ka tengla a law 
u nawh a?’ tila Pathen lawngah ti” tila te a thui. 41 Isaiah lawng Jesuh kah 
ruep-awmna te a huh dawngah ni ahih lawng te tila a thui. 42 Te tila a 
awm ah Pateng khaw aana khuehkung Judah thlaang broe lawngah Jesuh 
te a tangna u, tede Farasi thlaang thli lawngah sinakok bok-im kalawng 
n'hek hau ai tite a rih u dawngah te kawng te langyala thui u nawh. 43 
Ahimi lawng Pathen kah koehna lak ah thlaanghing kah koehna te a ngaih 
ngai u dawngah ni. 


Jesuh Awl oen Awlcekna 


44 Jesuh lawng awl a huer tih angaihhlangla paang tih, “A-u khaw kai he 
aka tangna tah kai bueng he tangna nawh tih kai tuihkung te khaw a 
tangna. 45 A-u khaw kai he aka hu tah kai tuihkung te khaw a huh. 46 A-u 
khaw kai aka tangna tah yiinna khuiah a awmna nawh ham kai tah dilai ah 
aangna la ka law poen. 47 A-u khaw ka awl he a yaak tih aka vai nawh te 
kai lawng awl ka cek manawh. Dilai he awl cek ham ka law nawh tih 


thlawn ham ni ka law. 48 A-u khaw ka awl he aka do nawh tih kai aka 
hoett te awl aka cek hamla thlaang awm. Aboetna khawhin vengah ka awl 
thui lawngah awl a cek ai. 49 He tah soeng tak tak; metihtiah kai lawng 
kamah rang oen ka thui nawh, tede kai he tuihkung a Pa kah awlpeek rang 
oen ni ka thui. 50 Tecoengah ahih kah awlpeek lawngtah dungyan hingna 
te avan khuen tila ka ming. Tedawngah apa kah thui sak te ni kai lawng 
ka thui.” a tina. 


Johan 13 
A Hubang hue kah Khow te Jesuh Lawng A Silh 


1 Te tah Kaantaak Poei apha tawm Khawhin poen ni. Jesuh lawng he dilai 
he ceh taak tih Pa tengla ceh hamla atue apha poen tite a ming. Ahih 
lawngah he dilai kah a hubang hue te a lungna tih aboet toela a lungna. 2 
Jesuh oen a hubang hue thlembuh a veel u vengah Seitan lawngah Simon 
Iskariot capa Judas thinkaw khuiah te Jesuh sawah parpi thleep hamla 
kawpoek te a khueh pe poen. 3 Jesuh lawngah tharana cungkuem ana Pa 
lawng a peek te a ming; ahih lawngah Pathen tengkah ka law tih Pathen 
tengla ka cet ai ti khaw a ming. 4 Tedawngah caboi dawng kalawng tho 
hang tih asawkah himbaidung a bai te a pit, bailoeng oen a hingcen te a 
yeen. 5 Tecoengah beeldung dawngah tui a thloen tih a hubang thli kah a 
khow te a silh pe, a hingcen ah a yeen bailoeng oen te a thuut pe. 6 Simon 
Piter tengah a pha veng atah ahih lawng, “Bawipa, nang lawng ka khow 
navan silh aw?” a tina. 7 Jesuh lawng, “Kai lawng ka sai he tahe ah na 
yaakming thlan hun, tede tahe kalawng ah na yaakming badai.” a tina. 8 
Piter lawngah, a thana tih, “Ka khow he meveng khaw navan sil boel!” a 
tina. Jesuh lawngah, “Na khow he kavan sil nawh kawinih ka hubang la na 
awm tlaih manawh.” a tina. 9 Simon Piter lawng, “Te tih atah, Bawipa, ka 
khow bueng he van sil boel! ka kut oen ka luu he khaw van sil!” a tina. 10 
Jesuh lawng, “Tui aka thlu tangte tah ciim poen tih thui thluk ham awm 
tlaih nawh, a khow bueng te ni silh ham angoe. Nangmi boeih tah na ciim 
u, pakhat ni aka ciim nawh.” a tina. 11 (Jesuh lawng amah sawah paipi 


aka thleep koei te a ming, tedawngah, “Nangmi boeih na ciim u, pakhat ni 
aka ciim nawh.” a tina.) 12 Jesuh lawng ahimi khow te a silh coengah 
himbaidung te a bai koep tih a ngawlhna caboi dawngah te koep ngawl. 
Kai lawng ka sai he na yaakming u aw? tila a doet. 13 Nangmi lawngah 
kai he Saya tila khaw, Bawipa tila khaw nan khue u, te tila ka awm 
dawngah nan tina te soeng. 14 Nangmi kah Bawipa oen Saya kai lawngah 
nangmi kah khow te kavan silh. Tedawngah nangmi lawng khat oen khat 
kah khow te patoeng na silh u van ham awm. 15 Kai lawng ka sai van 
angla nangmi lawngkhaw na sai u van ham, na oett ham koei te kavan sai 
poen. 16 Awltak kavan thui: Sal he a bawipa lak ah lenduet nawh, laipai 
he khaw aka tuihkung lak ah lenduet nawh. 17 Tahe tah awltak he na 
ming u poen, ataktangla aka sai tah metihtlukla a awmngaih ai! 18 Nangmi 
boeih he ka thui ngaihna nawh ni, ka tuek te tah ka ming. Tede caciim 
lawng, “Kamah kah buh aka ca lawng raal la coeng poen” a tite asoep 
ham awm. 19 He ang thli he a thoeng thlan ah kavan thui u, te dengah ni a 
thoeng tak tak vengah, “Kai Tah Ka Awm Tih Ka Awm” a tite na tangna 
ai. 20 Awltak kavan thui u, kai lawng ka tuih thlaang te aka do tah kai he 
khaw n'do van, kai he aka do tah kai tuihkung te khaw a do van.” atina. 


Paipi Thleepna Kawng 


21 Jesuh lawng he awl he a thui coeng atah, thinphat uett ah, “Awltak 
kavan thui u, nangmi tim kah pakhat lawng ka sawah paipi a thleep ai.” a 
tina. 22 A hubang hue lawngah a-u thui-ngaihna kai ti u tih khat oen khat 
te aletla bueh uthe. 23 A hubang thli khuikah thlaang pakhat, Jesuh lawng 
a lungna te Jesuh tengah ngawl. 24 Simon Piter lawng ahih nala te, “A-u 
nuem a thuimngaihna doet lah.” a tina. 25 Tedawngah te kah hubang te 
Jesuh tengla thoeih rep phai tih, “Bawipa a-u lawng paipi athleep ai? a 
tina. 26 Jesuh lawng, “Kai lawngah takawi kaam at caak te antui dawngah 
ka nuemm vetih ka peek thlaang te ahih ni.” a tina. Tedawngah takawi 
kaam at caak te a lawh tih a nuem, tecoengah Simon Iskariot capa Judah 
te a peek. 27 Judah lawng takawi te a lawh khoeng vengah Seitan tah a 
kaw khuiah kuun. Jesuh lawng ahih nala, “Na sai koei te aloela sai loeih!” 


a tina. 28 Jesuh lawng ahih tengah n'tu ah te tila a thui tite caboi dawngah 
aka ngawl khat lawngkhaw yaakming u nawh. 29 Judah tah tangka 
kuemkung la awm tih Jesuh lawngah ahih te poei veng ham ah amami kah 
angoe, tihnawhtah khawdeng thlaang thli te thaihu pakhat khat peek ham 
te lai hamla a thui pe cawini tila a hubang khatsut lawngtah a poek u. 30 
Judah lawng takawi te a do tih cet pahoei poen. Teveng te tah khawyiin 
thlemkhuep poen ni. 


Awlpeek Thai 


31 Judah te a ceh coengah Jesuh lawng, “Tahe ah Thlaang Capa kah 
ruep-awmna tah tueng poen; ahih rang oen Pathen kah ruep-awmna tah 
tueng poen. 32 Tecoengah ahih rang oen Pathen kah ruep-awmna te a 
tueng atah Pathen lawng Thlaanghing Capa amah dawngah ruep-awmna te 
a tueng sak vetih avan sai pahoei poen ai. 33 Ka ca thli, nangmi tengah 
asan ka awm tlaih manawh. Nangmi lawng kai he nan tlap u ai, tede aana 
khuehkung Judah thlaang thli tengah ka thui te tahe ah nangmi tengah 
kavan thui u, “Kai ka cehna ah nangmi na cet thai manawh.' 34 Tahe ah 
awlpeek thaai kan peek u: pakhat oen khat te lung u lah. Kai lawng 
nangmi kan lungna u van angla nangmi khat oen khat na lung u ham awm. 
35 Nangmi khat oen khat na lung u atah thlaang boeih lawng nangmi he 
kai kah hubang hue ni tila a ming u ai.” a tina. 


Piter kah Hoettna Kawng Jesuh Lawng A Thui Oepsoeh 


36 Simon Piter lawng, “Bawipa, mela na ceh ai?” a tina. Jesuh lawng, 
“Kai ka cehna ah tahe na law thai manawh, tede ahula na law badai” a 
tina. 37 Piter lawng, “Bawipa, n'tu ah tahe ah ka law thai nawh ai? Nang 
hamla tah duek khaw ka maa nawh” a tina. 38 Jesuh lawng, “Kai hamla 
tah duek khaw na maa nawh tang tang aw? Awl-tak kavan thui: aai a 
khawk thlan ah, kai he ka ming nawh tila voei thum toe na thui ai.” a tina. 


Johan 14 


Jesuh tah Pa Tengla Cehna Lawngpui Ni 


1 Jesuh lawng a hubang hue nala te, “Nangmi lawngah ngaihang khawbing 
la awm u boel, Pathen khaw oeng u langtah kai khaw n'tangna u lah. 2 A 
Pa im ah ahuen yahawh hlang awm tih nangmi ham ah ahuen roekbah 
hamla ka cet ai. Awm nawh kawinih nangmi tengah kavan thui nawh mue. 
3 Kai lawng ka cet vetih nangmi hamla ahuen te ka roekbah coengah ka 
law koep vetih kai ka awmna ah nangmi awm van ham kan lawh ai. 4 Kai 
ka cehna ahuen la aka pha sak lawngpui te na ming u.” a tina. 5 Tawmas 
lawng ahih nala te, “Bawipa, mela na ceh ai tite ka ming unawh, te kah 
ahuen ah phana lawngpui te metila ka ming u ai?” tila a doet. 6 Jesuh 
lawng awl a thung pe tih, “Kai tah lawngpui oen awltak oen ah hingna Ia 
ka awm. Kai rang nawh atah a-u khaw Pa tengla cet thai manawh. 7 Tahe 
ah kai he nan ming u poen, nangmi lawng a Pa te khaw na ming u, tahe 
veng kalawng ah nangmi lawng ahih te na ming u poen tih na huh u poen” 
a tina. 8 Filip lawng, “Bawipa, na Pa te kaimi n'huh sak lah, te ni kaimi 
lawng ka ngoe u.” a tina. 9 Jesuh lawngah, “Nangmi tengah asan hlang ka 
awm poen, nan ming thlan aw, Filip? A-u khaw kai he aka hu tah a Pa te a 
huh poen. Tetih atah n'tu ah, “Na Pa te kaimi n'huh sak lah na ti. 10 Filip, 
kai tah a Pa khuiah ka awm tih a Pa te ka khuiah awm tite na tangna nawh 
aw? Nangmi tengah awl kavan thui he kamah awl nawh ni. Ka khuiah aka 
awm a Pa kah bii bina ni. 11 Kai lawngah, kai tah a Pa khuiah ka awm tih 
ka khuiah a Pa awm tila ka thui he tangna lah. Na tangna nawh atah ka sai 
thaihu te tangna uh. 12 Awltak kavan thui u, a-u khaw kai he aka tangna 
lawngtah kai lawng ka sai he a sai van ai, thaihu alentloe Pateng khaw a 
sai ai, metihtiah kai tah Pa tengla ka ceh ham a awm poen dawngah ni. 13 
Capa rang oen ah Pa kah ruep-awmna te a tuengna ham ka miing oen na 
bih boeih te kavan sai ai. 14 Ka mung oen ah thaihu khat khat navan bih te 
kavan sai at” a tina. 


Ciim Muithla Peek ham Awl A Kam 


15 “Kai he nan lungna u atah, ka awlpeek he na vai ham awm. 16 A Pa 


tengah ka bih vetih nangmi te dungyan aka awm puei hamla ahih lawngah 
atloe Bawmkung te nangmi m'peek ai. 17 Pathen kawng awltak aka tueng 
sak Muithla te m'peek ai. Dilai lawng ahih te hu thai nawh, ming thai 
nawh vetih ahih te do manawh. Tede ahih tah nangmi tengah awm tih na 
khuiah a awm dawngah nangmi lawngtah na ming u. 18 “Kai lawng ka ceh 
atah namami bueng te kan ceh taak sut manawh, Nangmi tengla koep ka 
law ai. 19 Kawikalh a awm coeng atah dilai lawng kai he n'hu tlaih 
manawh, tede nangmi lawngtah nan huh ai, kai tah ka hing dawngah 
nangmi khaw na hing u van ai. 20 Te khawhm te apha atah, kai he a Pa 
khuiah ka awm tih nangmi khuiah ka awm van angla nangmi khaw ka 
khuiah na awm te na ming u ai. 21 A-u lawngkhaw ka awlpeek he a do tih 
aka vai tah kai he aka lungna thlaang ni. Kai he aka lungna boeih tah a Pa 
lawng a lungna ai; Kai lawngkhaw ahih te ka lungna vetih a tengah ka 
phumpho pe ai.” a tina. 22 Judas lawng (Judas Iskariot nawh ni), 
“Bawipa, kaimi teng atah na phumpho tih dilai teng atah na phumpho 
nawh te metila a awm ai?” a tina. 23 Jesuh lawng, “A-u khaw kai aka 
lungna tah kan cang puei he a vai ham awm. Ahih te a Pa lawng a lungna 
al, kai oen a Pa te a tengla ka law vetih ahih tengah te ka awm hih ai. 24 
A-u khaw kai he aka lungna nawh tah ka cang puei he vai manawh. 
Nangmi lawng na yaak u cangpueina he kamah tengkah nawh ni, tede kai 
tuihkung a Pa teng kalawng ni a law. 25 Nangmi teng ka awm vengah he 
kah awl he kavan thui u. 26 A Pa lawng ka mung oen avan tuih ham koei 
Bawmkung Ciim Mutthla lawngah soeprep boeih te nangmi m'cang puei 
vetih kavan thui boeih he nangmi m'ming sak ai. 27 Ngaimawngna kavan 
ceh taak u, te tah kamah kah ngaimawngna te ni kan peek u. Dilai kah 
peek te ang te kan pe nawh. Ngaihang lakueng oen khawthe boepla awm u 
boel; rihsakna khaw khueh u boel. 28 “Kai tah ka cet ai, tede nangmi 
tengla ka law koep ai, kan tina te na yaak u poen.” Kai he nan lungna u 
atah a Pa tengla ka cet ai ka ti he na awmngaih ham awm; metihtiah ahih 
tah kai lak ah aka lenduet ni. 29 He he a thoeng taktak vengah nangmi 
lawng na tangna u hamla tahe veng a thoeng thlan ah he kavan thui u poen. 
30 He dilai ukkung te law poen ai, tedawngah nangmi oen awl asan hlang 
la n'thui u tlaih manawh. Ahih lawng ka sawah huham tharana te khueh 


thai manawh, 31 tede kai lawng a Pa ka lungna tih ahih kah awl peek 
angla soeprep boeih ka sai te dilai lawng a ming ham awm. “Law uh, 
cawh, he huen kalawng cet u poen sih.” a tina. 


Johan 15 
Jesuh tah Misurkung Taktak Ni 


1 Jesuh lawng, “Kai tah misurkung tangtang la ka awm tih a Pa tah Dum 
khuehkung ni. 2 Ahih lawngah, dawngah athaih aka thaih nawh a 
beek-athleeng thli te a haih boeih tih athaih aka thaih nawh te khaw athaih 
ciil te athaihna ham a beek-athleeng thli te a coei pe. 3 Nangmi tah kai kah 
cangpueina oen aciimthlaula na awm u poen. 4 Kai dawngah he tuhkai u 
lang awm poe ulah, kai khaw nangmi oen ka tuhkai u vetih ka awm poe 
van ai. Misur kah a beek-athleeng lawng amah poek ah thaih thai nawh, 
misurkung oen poe atuh u dengah ni a thaih thai. Te tih van angla nangmi 
khaw kai dawngah poe na tuhkai u nawh atah na thaih u thai manawh. 5 
Kai tah misurkungpui la ka awm tih nangmi tah a beek a thleeng thli ni. 
A-u khaw kai dawngah awm tih kai khaw ahih dawngah ka awm atah 
yahawh hlang la thaih ai; kai rang nawh atah n'tu khaw na sai thai u 
manawh. 6 A-u khaw kai dawngah aka awm nawh tah misur kah a 
beek-athleeng angla a voeih vetih reu ai, te ang a beek-athleeng te a cawi 
vetih hai dawngah a phum ai, te ah te ung boeih ai. 7 Kai dawngah na 
awm u tih nangmi khuiah ka awl he a awm atah nangmi lawng na bih 
thaihu te na dang u ai. 8 Nangmi lawng yahawh hlangla athaih thaihna 
rang oen a Pa kah ruep-awmna te na tueng sak u vetih te tila te ka hubang 
la na coengg u ai. 9 A Pa lawng kai n'lungna van angla nangmi khaw kan 
lungna. 10 A Pa kah awlpeek te ka vai tih a lungna khuiah ka awm van 
angla ka awlpeek thli he na vai u atah kai kah lungna khuiah na awm u. 11 
Ka awmngaihna te nangmi khuiah awm tih na awmngaihna te asoepna 
ham he awl he kavan thui u. 12 Ka awlpeek tah he ni: kai lawng nangmi 
kan lungna van angla nangmi khat oen khat lung u van. 13 Thlaang 
lawngah he a paya hamla a lenduet lungna a khueh thai tah ahimi ham 


hingna a peek te ni. 14 Nangmi lawng ka awlpeek he na sai u atah ka paya 
la na awm u. 15 Nangmi te tuihyoeihthlaang kan tina tlaih nawh, metihtiah 
tuihyoeihthlaang lawngtah a bawipa kah a sai te ming nawh. A Pa tengkah 
ka yaak boeih te kavan thui poen dawngah nangmi he ka paya kan tina u 
poen. 16 Nangmi lawngah kai he nan tuek nawh, nangmi lawng na cet u 
vetih yoeyahla aka cak a thaih te na thaihna u hamla kai lawng nangmi he 
kan tuek tih bu kan peek u. Tedawngah nangmi lawng ka mung oen na bih 
boeih te a Pa lawng m'peek ai. 17 Tecoengah he tah kai kah awl peek ni: 
pakhat oen pakhat lung ulah.” a tina. 


Dilai kah Thina 


18 Dilai lawng nangmi n'thina atah lamhacuekla kai he ni n'thina tite poek 
uh. 19 Nangmi lawngah dilai koeva la na awm u kawinih dilai lawng amah 
koeva angla te n'lungna u van ai. Tede nangmi he dilai dawng kalawng kan 
tuek u poen tih dilai koeva la na awm u tlaih nawh dawngah dilai lawng 
nangmi n'thina. 20 “Sal he tah a bawipa lak ah lenduet nawh’ kan tina te 
hilh u boel. Ahimi lawng kai he n'heem atek atah nangmi te khaw n'heem 
atek van ai, ahimi lawng kai kah cangpueina he a vai u atah nangmi kah 
cangpueina te khaw a vai u van ai. 21 Tede nangmi he kai kah thlaang la 
na awm u dawngah ahimi lawng te ang thli boeih te nangmi sawah avan 
sai ai; metihtiah ahimi lawng kai aka tuihkung te ming unawh. 22 Kai he 
ka law nawh tih ahimi tengah te ka thui pe nawh kawinih ahimi lawng 
thawlhna khueh unawh sui; tede tahe tah ahimi lawng amami thawlhna 
peelnangna ham n'tu khaw khueh u tlaih nawh. 23 A-u khaw kai he aka 
thina tah a Pa te khaw a thina van. 24 A-u lawngkhaw a sai nooek nawh te 
ahimi tim ah ka sai nawh kawimh ahimi te thawlh u nawh sui; kai lawng 
ka sai te ahimi lawng a huh u tih a Pa oen kai he n'thina u poen. 25 Tede, 
he tah amami kah Phungawl dawngah, “N'tu kawng nawh matah ahimi 
lawng kai he n'thima u poen,’ tila a thut te asoepna ham ni. 26 A Pa teng 
kalawng aka law Bawmkung, Pathen kawng awltak aka phawng Muithla 
te law ai. Kai lawng a Pa tengkah kavan tuih vetih kamah kawng he a thui 
ai. 27 Nangmi khaw acuekca veng kalawng ka tengah na awm u dawngah 


kamah kawng he na thui u van ai. 
Johan 16 


1 Nangmi lawng na oengna te na hoett u nawh ham he awl he kavan thui 
u. 2 Nangmi te sinakok bok-im khui kalawng n'hek u vetih nangmi te aka 
ngawn thlaang thli lawng Pathen bii ni ka bi utila a poekna atue te law ai. 
3 Ahimi lawngah kai he khaw, a Pa khaw a ming unawh dawngah he ang 
thli he nangmi sawah a sai u ai. 4 He ang thaihu thli he ahimi lawng sai 
hamla atue apha vengah kavan thui he na hilh u nawh ham ah awl kavan 
thui. 


Ciim Muithla kah Biibina 


Nangmi tengah ka awm dawngah he kah thaihu thli he acuekca ah kavan 
thui u nawh. 5 Tahe atah kai aka tuihkung tengla ka cet poen ai, tede a-u 
khat lawngkhaw mela na ceh ai tite nan doet u nawh. 6 Tahe ah kavan thui 
dawngah na kaw the u. 7 Tede awltak kavan thui: kai he ka ceh atah 
nangmi ham theen bet ai, metihtiah ka cet nawh kawinih nangmi tengah 
Bawmkung te law manawh. Tede ka cet kawinih ahih te nangmi tengla 
kavan tuih ai. 8 Ahih te a law veng atah thawlhna kawng, oengna kawng 
oen Pathen kah awlcekna kawng te ahih lawngah dilai thlaang thli tengah 
a thui pe ai. 9 Ahimi lawng kai he n'tangna u nawh dawngah thawih u ti 
khaw a thui pe ai; 10 Kai tah a Pa tengla ka cet poen vetih nan hu u tlaih 
manawh, tedawngah doengna kawng te a thui ai. 11 He dilai ukkung thli 
he awl a cek poen dawngah awlcekna kawng te a thui ai. 12 Nangmi 
tengah thui ham moen ka khueh, tede tahe ah he nangmi lawng na harukna 
lek aih manawh. 13 Tede Muithla te a law veng atah ahih lawng Pathen 
kawng awltak te avan phawng vetih awltak khuila te m'mawt u ai. Ahih 
lawng amah aana oen thui manawh, tede ahih lawng a yaak te a thui vetih 
aka law ham koei thaihu te avan thui ai. 14 Ahih lawng kai he 
ruep-awmna te m'peek ai, metihtiah ahih lawngtah kai lawng ka thui te 
nangmi tengah avan thui ai. 15 A Pa kah a khueh boeih te tah kai kah ni, 


tedawngah Muithla lawngtah kai lawng ka peek te a lawh vetih nangmi 
tengah avan thui ai tila kavan thui u.” a tina. 


Kawthena oen Awmngaihna 


16 “Kawlkalh a awm coeng atah kai he nan hu utlaih manawh, tede 
kawlkalh a awm coengah kai he koep nan huh ua?” a tina. 17 A hubang 
khatsut lawngah amami oen amami te, “He he n'tu a thuingaihna kai? 
Kawlkalh a awm coengah nan hu tlaih manawh ti tih, tecoengah kawlkalh 
a awm coengah nan huh ukoep ar’ ti; tecoengah “a Pa tengla ka cet a?’ tila 
khaw a thui. 18 “Kawlkalh ah’ a ti he n'tu a thui ngaihna kai? N'tu kawng 
nuem a thui; ka ming u moenih!” ti u. 19 Ahimi lawngah doet hamla a 
ngaih u te Jesuh lawng a ming tih ahimi nala, “Kai lawngah, “kawlkalh a 
awm coengah nan hu u tlaih manawh, tecoeng kawlkalh a awm coengah 
nan huh ukoep a? ka ti te aw namami oen namami na doet u khung te? 20 
Awltak kavan thui, nangmi lawng kopaang oen na rap u ai, tede dilai tah 
awmngaih ai, nangmi tah na kaw the ai, tede nangmi kah kawthena te 
awmngaihna la coengg ai. 21 Hutaa lawngah camoe a cuun vengah, 
patang khangna tue lawng a pha tih a kaw the; tede dilai dawng camoe 
pakhat te a cuun veng atah ahih lawng awmngaih tih patang palaina te a 
hilh. 22 Te tila te nangmi khaw na awm u van ai: tahe ah na kaw the u, 
tede nangmi te koep kan huh u vetih na awmngaih tangkiik u ai, te tah a-u 
khat lawngkhaw a lawh thai nawh awmngaihna ni. 23 “Te khawhin te a 
law vengah nangmi lawng n'tu khaw navan bih u manawh. Awltak kavan 
thui: nangmi lawng ka miing oen na bih boeih te a Pa lawng m'peek ai. 24 
Tahe toe ah he nangmi lawng n'tu khaw ka miing oen na bih uthlan hun, 
nangmi kah awmngaihna te asoepna ham bih ulah na dang ni. 


Dilai Taana 


25 He thaihu thli he nangmi tengah thui hamla nuehtahna awl bueng te ka 
hawna. Tede kai lawng nuehtahna awl ka hawna nawh atue te a pha vetih 
a Pa kawng te aciimbiitla nangmi tengah avan thui ai. 26 Te khawhin te a 


pha vengah ka miing oen ah ahih tengah te na bih u ai; ahih tengah nangmi 
yuengla kavan bih ai tila ka thui nawh, 27 Metihtiah a Pa amah lawng 
nangmi te n'lungna. Nangmi lawng kai he nan lungna utih kai he Pathen 
teng kalawng ka law ti he na tangna u dawngah nangmi te n'lungna. 28 Kai 
tah a Pa teng kalawng dilai dawngla ka law, dilai he ka ceh taak vetih a Pa 
tengla ka cet ai.” a tina. 29 Tecoengah a hubang hue lawng, “Tahe tah 
nang lawng nuehtahna awl thui tlaih ohla acimthlaula na thui poen. 30 
Nang lawng soeprep boeih na ming tila tahe tah ka ming u poen; nang 
lawngah thlaangtloe te doet ham na ngoe nawh. Tedawngah nang he 
Pathen tengkah na law tila kaimi lawng ka tangna.” a tina u. 31 Jesuh 
lawngah, “Tahe ah na tangna u poen aw? 32 Nangmi he phang na pek u ai, 
namah im la na cet u khongphaat vetih kai he kamah bueng nan ceh taak 
sut atue te law lii tih tahe ah avan pha poen. Tede kai tah kamah bueng 
tangtang aih nawh ni, metihtiah a Pa lawngah ng'awm puei. 33 Nangmi 
lawng kai oen ah tuhkaina rang oen ngaimawngna na khuehna ham he he 
kavan thui. Dilai lawng nangmi raina m'peek ai. Tecakhaw na thin cak sak 
uh! Kai lawng dilai ka taa poen!” a tina. 


Johan 17 
A Hubang Thli Ham Thangthui 


1 Jesuh lawng he awl he a thui coengah ahih tah vaan benla maang hang 
tih, “A Pa, atue tah a pha poen. Na capa kai lawng nang te ruep-awmna 
kan peekna ham na capa he ruep-awmna m'pe lah. 2 Nan peek boeih te 
dungyan hingna ka peek thaina ham thlaang boeih sawah sai thaina aana te 
nan peek poen. 3 Tecoengah dungyan hingna ti he tah nang lawng na tuih 
Jesuh Khrih he ming tih Pathen taktak nang te ming he ni. 4 Dilai sawah 
na ruep-awm na te ka tueng sak poen; kai lawngah ka sai hamla nan peek 
bii te ka coeng poen. 5 A Pa! Dilai sai thlan ah namah oen awm haih 
vengkah ruep-awmna te ang van te tahe namah haiah ruep-awmna te m'pe 
lah. 6 Dilai dawngkah nan peek thlaang thli tengah na miing te ka tueng 
sak poen. Ahimi te nang kah thlaang la awm tih ahimi te kai nan peek. 


Ahimi lawng na awl te a ngaai u tih, 7 soeprep boeih nan peek he nang 
teng kah aka law ni tite tahe tah a ming u poen. 8 Nang lawng nan peek 
awl te ahimi ka peek tih ahimi lawng a do u; kai he nang teng kalawng ka 
law ti he soeng tangtang tila a ming u tih kai he nang lawng nan tuih ni tila 
a tangna u. 9 “Ahimi hamla ka thangthui. Dilai ham ka thangthui nawh tih 
nang lawng nan peek thlaang thli te nang kah thlaang la a awm dawngah 
ahimi ham ka thangthui. 10 Kai lawng ka khueh boeih he nang kah ni, 
nang lawng na khueh boeih te khaw kai kah ni; ahimi rang oen kai kah 
ruep awmna he tueng. 11 Tahe tah na tengla ka law poen ai, dilai ah ka 
awm tlaih manawh, tede ahimi tah dilai ah awm ai. Aka ciim a Pa! nang 
oen kai tah pumkhat la n'awm van angla ahimi khaw pumkhat la a awm u 
van ham nang lawngah nan peek huham tharana namah miing oen ah te 
ading asuekla thlipdah lah. 12 Ahimi oen ka awm vengah he nang lawng 
nan peek huham tharana namah miing oen ah te ahimi he ading asuekla ka 
thlip ka dah tih ka khoem. Thlaangha pataam la nuen tangte thlaang 
pakhat te thui muehla tah pakhat khaw ha-ata nawh. 13 Tahe ah kai tah na 
tengla ka law poen ai, ahimi lawngah ka awmngaihna he a thinkaw khuiah 
aboet toela a khuehna u ham dilai ka awm veng he ah, he ang thaihu thli 
he ka thui pe. 14 Nang kah awl te ahimi ham ka thui pe, kai he dilai koeva 
la ka awm van nawh angla ahimi khaw dilai koeva la awm unawh tih 
ahimi he dilai lawng a thina u. 15 Dilai dawng kalawng ahimi he na lawh 
hamla kavan bih nawh, tede Thlaangthe Puei teng kalawng ading asuekla 
thlipdah ham ni kavan bih. 16 Kai he dilai koeva la ka awm van nawh 
angla ahimi khaw dilai koeva la awm u nawh. 17 Ahimi he awltak oen 
namah hamla pum peek sak lah: awltak tah na awl te ni. 18 Kai he dilai ah 
nan tuih van angla ahimi te dilai ah ka tuih van. 19 Ahimi lawngah 
ataktang la na tengah pum a peek u van ham kai khaw ahimi hamla pum 
ka peek. 20 Ahimi ham bueng ah ka thangthui nawh, ahimi kah awl thui 
rang oen ah kai he aka tangna thlaang thli ham khaw ka thangthui. 21 
Ahimi boeih lawng pumkhat la a awmna u ham ka thangthui. A Pa, Nang 
khutah kai ka awm tih kai khuiah nang na awm van angla ahimi te mami 
khuiah awm van lah seh. Kai he nang lawng ni nan tuih tite dilai lawng a 
tangna ham ahimi he pumkhat la awm sak lah. 22 Nang oen kai he 


pumkhat la n'awm van angla ahimi khaw pumkhat la a awmna u ham nang 
lawng nan peek ruep-awmna te ang van te ahimi ka peek. 23 Ahimi khuiah 
kai ka awm tih kai khuiah nang na awm, ahimi lawng pum khat la a 
awmna rang oen nang lawng kai nan tuih tih nan lungna van angla ahimi 
khaw na lungna tite dilai lawng a ming ai. 24 “A Pa! Dilai suen thlan 
vengah nan lungna tih ruep-awmna nan peek, te kah ruep-awmna te nang 
lawng ka tengah nan peek thlaang thli lawng a huhna u ham kai ka awmna 
ah ahimi te awm sak ham ka ngaih. 25 Aka doeng a Pa! Dilai lawng nang 
m'ming nawh de kai lawngtah kan ming tih nang lawngah kai he nan tuih 
tite he thli lawng a ming u. 26 Kai nan lungna te ahimi khuiah awm tih kai 
khaw ahimi khuiah ka awmna ham nang te ahimi ka ming sak poen, ka 
ming sak baal hun ai.” tila thangthui. 


Johan 18 
Jesuh A Tuuk U 


1 Jesuh lawng he tila a thangthui coengah a hubang hue oen ah cet u tih 
Kidron sawkpui ah te kat phai u. Te ah te dum pakhat awm tih te la te 
Jesuh oen a hubang hue te cet u. 2 Jesuh oen a hubang hue tah tela te a 
ceh poepa u dawngah paipi thleepkung Judas lawng dum te a ming. 3 
Tedawngah Judas lawng Rom raalkap bu khat oen ah Farasi thlaang thli 
oen khawsoeih ahaamca hue lawng a tuih tempal bok-im aka toet thlaang 
vang te dum la a ceh puei. Ahimi lawng pawmcunghaiha oen oep u tih 
haiim oen haithoei te a khuen u. 4 Jesuh lawng amah tengah aka thoeng 
ham koei soeprep boeih te a ming, tedawngah hai-la te cawh phai tih 
ahimi nala te, “A-u na tlap u?” tila a doet. 5 Ahimi lawng, “Nazaret Jesuh 
ka tlap” a tina u. Ahih lawngah, “Kai he ahih poen ni.” a tina. Paipi 
thleepkung Judas tah te ah te ahimi oen haih pai u. 6 Jesuh lawng, “Kai he 
ahih poen ni.” a ti vengah te hu benla nawng u tih dilai dawngah tlim drek 
u. 7 Jesuh lawng ahimi nala te, “A-u na tlap u?” tila koep a doet. Ahimi 
lawng, “Nazaret khaw kah Jesuh” a tina u. 8 Jesuh lawng, “Kai he ahih 
poen ni, kan tina u teta, nangmi lawng kai he nan tlap u atah atloe hue he 


tah ceh sak uh.” a tina. 9 (He tila a thui he tah, “A Pa, nang lawng nan 
peek thli te tah pakhat khaw ka ha sak nawh” tila a thui te asoepna ham 
ni.) 10 Simon Piter lawng samsen a khuen te tiingim dawngkah a phong tih 
Khawsoeih Bawi kah tamnaa, a bantang haa te pat a tloek pe. Te kah 
tamnaa te Malkhas a miingna. 11 Jesuh lawng Piter nala, “Na samsen te 
tungim khuiah sang koep! A Pa kah peek patang khangna boengloeng he 
kai lawngah aw manawh tila na poek aw? a tina. 


Annas Tengla Jesuh A Ceh Puei 


12 Tecoengah Rom raalkap thli oen raalbawi thli oen ah Judah hue 
lawngah Jesuh te a tuuk u tih a khih u, 13 Lamhacuekla Annas tengla a 
khuen u. Ahih tah te kum ah Khawsoeih Bawi la aka awm Kaiafas kah a 
mase la awm. 14 Kaiafas he tah, “thlaang yahawh hamla thlaang pakhat a 
duek he theen bet,” tila Judah thli te poekna aka pe aana khuehkung ni. 


Piter Basa 


15 Simon Piter oen atloe hubang pakhat lawng Jesuh te ahu ah a vai hih. 
Te kah hubang pakhat te Khawsoeih Bawi oen ming u, tedawngah ahih 
lawng Jesuh oen Khawsoeih Bawi kah impui vawngup khuila te cet, 16 
tevengah Piter tah vawngthawhka adauben ah te awm. Atloe hubang 
lawngah te adaubenla koep cet, thawhka aka toet hutaaca te a thui pe tih 
Piter te a khuila a ceh puei. 17 Thawhka aka toet hutaaca lawng Piter nala 
te, “Nang khaw te thlaang kah a hubang van nawh aw?” a tina. Piter 
lawng, “Kai he ahih kah hubang nawh ni.” a tina. 18 Khaw a sik dawngah 
tuihyoeih-thlaang thli oen raalkap thli lawng haihol hai a toeih u, a veel u 
tih pai ruila hai te a aawm u. Piter lawng cet van tih pai ruila hai te a 
aawm van. 


Khawsoeih Bawi Lawng Jesuh Awl A Doet 


19 Khawsoeih Bawi lawngah Jesuh te a hubang thli kawng oen amah kah 
cangpueina kawng te a doet. 20 Jesuh lawng, “Kai lawng thlaang tawm 


tengah langyala ka thui poepa poen; cangpueina boeih te thlaang boeih a 
tunna sinakok bok-im oen Tempal bok-im ah ni ka sai, kai lawng ahuepla 
khat khaw ka sai nawh. 21 Tedawngah n'tu hamla kai he nan doet? Ka awl 
thui te aka ya thlaang thli te man na doet sui. Kai lawng ka thui te a ming 
u, ahimi te doet.” atina. 22 He awl he Jesuh lawng a thui vengah te kah 
raalkap pakhat lawng ahih te a bel tih, “Metila Khawsoeih Bawi tengah 
tila awl na thui aih mai!” a tina. 23 Jesuh lawng ahih nala te, “Kai lawng 
ka thui te asoeng nawh atah he kah thlaang thli he asoeng nawh te thui 
peh saw. Tede ka thui he asoeng atah n'tu ah kai he nan bawh?” a tina. 24 
Tecoengah Annas lawng Jesuh te a khihna rui thlam pe ohla Khawsoeih 
Bawi Kaiafas tengla a tuih. 


Piter Basa Koep 


25 Piter tah te ah te pai khiing tih hai a aawm. Tedawngah thlaangtloe hue 
lawng ahih nala te, “Nang khaw te thlaang kah a hubang pakhat van nawh 
aw?” a tina. Tede Piter lawng basa tih, “Kai he ahih kah hubang nawh ni,” 
a tina. 26 Khawsoeih Bawi kah tamnaa pakhat, Piter lawng a bantang haa 
a tloek pe thlaang kah a cakaw pakhat lawng, “Nang he dum khuiah ahih 
oen kan huh haih de lah koen?” a tina. 27 Piter lawng koekthoek ah, “Kai 
nawh ni” tila a thui tih tevengah aai khawk pahoei. 


Pilat Haiah Jesuh A Khuen U 


28 Mincanghi ah Jesuh te Kaiafas im kalawng ukkung bawi impui la te a 
khuen u. Aana khuehkung Judah thlaang thli lawngah Kaantaak poei buh 
te caak thaina ham amami te bokna phung angla ciimcaih ham a ngaih u 
dawngah ukkung bawi impui khuila kuun u nawh. 29 Tedawngah Pilat 
lawng adauben la cet tih ahimi te a doet, “He thlaang lawngah n'tu 
thawlhna a sai dawngah navan khuen u?” a tina. 30 Ahimi lawngah, “He 
thlaang lawng he lumlai lo nawh kawinih nang tengla kavan khuen u nawh 
mue.” a tina u. 31 Pilat lawng ahimi nala te, “Te atah ahih he namami 
lawng khuen u langtah namami kah phungawl angla awl cee uh.” a tina. 


Ahimi lawngah, “Kaimi lawng a-u khat khaw ngawn thaina ka khueh u 
nawh.” a tina u. 32 (Jesuh lawng amah he me ang duekna oen ka duek ai 
tila a thui te asoepna ham ni tila he a thoeng hang.) 33 Pilat bawi lawngah 
impui khuila koep kuun tih Jesuh te a khue, “Nang he Judah Sengpahrang 
aw?” tila a doet. 34 Jesuh lawng, “He awl he namah poek ah aw nan doet, 
tihnawhtah thlaangtloe lawng aw kai kah kawng he avan thui?” a tina. 35 
Pilat lawng, “Nang lawng kai he Judah thlaang la aw nan poek? Kai kut 
dawngah nang aka pe thlaang thli he namah thlaangphun oen khawsoeih 
ahaamca thli ni. Lumlai na huh aw?” a tina. 36 Jesuh lawng, “Kai kah 
pengram tah he dilai he nawh ni, he dilai he ka ram mai kawinih aana 
khuehkung Judah thlaang thli tengah a pha nawh ham ka hubang thli 
lawng a teek u poen ai. Kai kah ram tah he dilai he nawh ni.” a tina. 37 
Tedawngah Pilat lawng koep a doet tih, “Tetih atah nang he sengpahrang 
aw?” a tina. Jesuh lawng, “Na thui angla kai tah sengpahrang ni. Kai 
lawng awltak thui ham ka ngaih pakhat dawng maiah ni he dilai ah ka law 
tih ka thang. A-u khaw awltak dawngah aka awm lawngtah ka awl he a 
ngaai u. 38 Pilat lawng, “Awltak he n'tu?” tila a doet. 


Jesuh Ngawn Ham Awl A Khueng U 


Tecoegah Pilat lawng adauben kah thlaangping tengla koep cet tih ahimi 
nala te, “Kai lawngtah a duekna koei thawlhna khat khaw ka hu nawh. 39 
Tede namami kah phung angla Kaantaak poei vengah kai lawng thongtla 
thlaang pakhat ka thlah poepa. Nangmi lawng Judah sengpahrang he thlah 
sak ham na ngaih u aw?” tila a doet. 40 Ahimi lawngah paang utih, “Ahih 
te van thlah boel! Barabbas te van thlah!” ti u. (Barabbas tah thlaanghuuen 
ni.) 


Johan 19 


1 Tecoengah Pilat lawng Jesuh te a khue tih cungpoelh oen a tam sak u. 2 
Raalkap thli lawng thlung lumuek te a sai u tih a luu ah a muek sak u, 
tecoengah himbai ling te a bai sak u, 3 a tengla te yoeii u tih, “Judah 


Sengpahrang na hinglung vaang seh!” a tina u tih a bel u. 4 Pilat lawng 
koekthoek cet tih thlaangping nala te, “Bueh u lah! Ahih he duek sak ham 
akawng alam ka hu nawh tite na huhna u ham nangmi tengah kavan khuen 
ai.” a tina. 5 Tecoeng atah Jesuh lawng thliing lumuek te a muek tih 
bailing bai oen va law. Pilat lawng ahimi nala te, “Ahih he bueh ulah!” a 
tina. 6 Khawsoeih ahaamca thli oen tempal bok-im aka toet raalkap thli 
lawng a huh u vengah paang utih, “Thinglam dawngah ngawn! Thinglam 
dawngah ngawn!” tila a thui u. Pilat lawng ahimi nala te, “Nangmi lawng 
khuen u langtah thinglam dawng ngawn uh. Kai lawngtah ahih he duek 
sak ham akawng alam ka hu nawh.” a tina. 7 Thlaangping lawngah, “He 
kah thlaang lawng amah oen amah te Pathen Capa a ti dawngah kamami 
kah phungawl lawng a thui angla a duek ham awm.” tila awl te koep a 
thung pe u. 8 He tila a thui u te Pilat lawng a yaak vengah tare a rih. 9 
Ahih lawngah impui khuila cet koep phai tih Jesuh te, “Nang he ame 
kalawng na law?” tila a doet. Tede Jesuh lawng awl thung pe nawh. 10 
Pilat lawng, “Kai he nan voem ngaih nawh aw? Kai lawngah nang he thlah 
thaina khaw, thinglam dawng ngawn thai ham khaw aana ka khueh ti he 
na ming nawh aw?” a tina. 11 Jesuh lawngah, “Nang lawng ka sawah aana 
na khueh he Pathen lawng m'peek dawngah ni. Tedawngah na kut 
dawngah kai aka pekung te a thawlhna bo tare ngai,” a tina. 12 He tila a 
thui te Pilat lawng a yaak vengah Jesuh thlah ham oen ah loeih sak ham 
along a-im te a tlap. Tede thlaangping lawngah paang koep u tih, “Nang 
lawng ahih te na loeih sak atah nang tah Sengpahrang sangluel kah paya 
tlaih nawh ni! A-u khaw amah oen amah te sengpahrang ni aka ti boeih tah 
Sengpahrang sangluel te aka raalna thlaang poen ni!” ti u. 13 Pilat lawng 
he awl he a yaak vengah Jesuh te adaubenla avan law puei tih, “Lungpeel 
Phaih” a ti u ahuen kah awlcekna ngawlhcoen dawngah te ngawl. 
(Lungpeel Phaih a tite Hebru awl la “Gabbatha” ti u.) 14 Teveng te tah 
Kaantaak Poei huet hin hingthun tawm poen ni. Pilat lawngah thlaangping 
nala te, “Na sengpahrang he bueh ulah!” a tima. 15 Ahimi lawngah paang 
koep utih, “Ahih te ngawn! Ahih te ngawn! Thinglam dawngah ahih te 
ngawn!” ti u. Pilat lawng ahimi nala, “Nangmi kah sengpahrang he 
thinglam dawng ngawn sak ham na ngaih u aw?” tila a doet. Khawsoeih 


ahaamca thli lawngah, “Sizar Sengpahrang sangluel nawh tah atloe 
sengpahrang ka khueh u nawh.” a tina u. 16 Tecoeng atah Pilat lawng 
Jesuh te thinglam dawngah ngawn hamla ahimi kut ah a peek. 


Thinglam Dawng Jesuh A Ngawn U 


Tecoeng atah ahimi lawng Jesuh te a ceh puei u. 17 Amah thinglam te 
kawh ruila cet tih, “Luuruh Huen” a ti u te a pha. (Hebru awl la tah, 
“Golgota” ti u.) 18 Ahimi lawng te ah te thinglam dawng a ngawn u; 
thlaangtloe pahih khaw khatben khat bang ah a ngawn u tih Jesuh te a 
lung ah a ngawn u. 19 Pilat lawng noekna ca a thut tih thinglam dawngah a 
tai sak. Ahih lawng, “Nazaret khaaw kah Jesuh, Judah Sengpahrang” tila 
a thut. 20 Thinglam dawngah Jesuh a taina huen te khawpui khui kalawng 
athla aih nawh dawngah thlaang tawm lawngah noekna ca te a tae u. 
Noekna ca te Hebru, Latin oen Krik awl la a thut. 21 Khawsoeih ahaamca 
hue lawngah Pilat nala te, “Judah Sengpahrang tila thut boel, te lak atah 
amah awl thui angla, “He kah thlaang lawng kai tah Judah sengpahrang ni’ 
a ti ang la te thut” a tina u. 22 Pilat lawng awl a thung pe tih, “Ka thut 
tangte he tah ka thut angla awm seh.” a tina. 23 Raalkap thli lawng Jesuh 
te thinglam dawngah a tai coeng atah ahimi lawng hi-acuu te a lawh pe u 
tih amami pakhat rip hamla thloep lii la a pek u. Ahimi lawngah a 
himbaidung te khaw a lawh u, te himbaidung te tah aduul la a tah 
dawngah a huina a-ngawhaa awm nawh. 24 Raalkap thli lawng, “He tah 
pheuh u boel sih; a-u lawng nuem a dang ve, talcung sutt u sih” tila a thui 
u. He kah Caciim lawngah, “Ahimi lawngah, kai tah hi-acuu te pek u the 
tih ka himbaidung te tah talcung a yueh vu” tila a thui te asoepna hamla tila 
he awm. Raalkap thli lawng te tila te a sai u. 25 Jesuh kah thinglam 
tengah te a manu oen a manu kah manau Klopas yu Meri oen Meri 
Makdalin hue he ayoeiila rep pai u. 26 Jesuh lawng a manu oen te ah aka 
pai a lungna a hubang te a huh tih a manu nala te, “Ahih te na capa ni.” a 
tina. 27 Tecoengah te kah hubang nala te, “Ahih te na nu ni” a tina. Te 
kalawng atah a hubang lawngah amah im ah awm sak ham a ceh puei. 


Jesuh Duekna 


28 Jesuh lawngah, tahe tah thaihu cungkuem soep boeih poen tite a ming 
tih Caciim lawng a thui te asoepna ham, “Tui ka hall” tila a thui. 29 Te ah 
te misurtui thuii abecala a thloen u tuium pakhat awm; te kah misurtui 
dawngah baipeen te a nok tih hissop thing cungkui dawngah a kek, 
tecoengah Jesuh te a kaa ah a tuh. 30 Jesuh lawng misurtui te a yawn tih, 
“Coeng boeih poen!” ti. Tecoeng atah a luu te a khun a hingna boet. 


A Vee ah Cai oen A Thun 


31 Tecoengah aana khuehkung Judah thlaang thli lawng Pilat tengla cet u 
tih thinglam dawng a tai thlaang thli kah a khow thli te tlot khem pe ham, 
ahimi kah rawkk te thinglam dawngkah lawh hamla a bih u. Ahimi lawng 
tila a bih u he tah te khawhin te huet hin la awm tih Sabbath khawhin ah 
rawkk thli te thinglam dawng awm sak ham ahimi lawng ngaih u nawh, 
Sabbath khawhin tah aciim khawhin la a awm dawngah ni. 32 Tedawngah 
raalkap thli lawng cet u tih thinglam dawng Jesuh oen a ngawn haih 
thlaang kah a khow te lamhacuek ah a khem pe, tecoengah atloe pakhat 
kah a khow te a khem pe u. 33 Tede, ahimi lawngah Jesuh teng a pha u 
veng atah duek tangte la a awm te a huh u, tedawngah ahih kah a khow te 
tah khem pe u nawh. 34 Raalkap pakhat lawngah Jesuh te a vee ah cai 
oen a thun tih tevengah thisen oen tui te pahoei thoeng. 35 (He tila a awm 
he aka hukung lawng tila a thui he tah nangmi lawngkhaw na tangna u van 
hamla ni. Ahih lawng atak tang a thui te amah lawng a ming.) 36 Caciim 
lawngah, “A ruh te pakhat Pateng tlot manawh” tila a thui te asoepna 
hamla tila he awm. 37 Tecoengah atloe Caciim dawngah khaw, “Ahimi 
lawng cai oen a thun u te a bueh u at” tila a thui te awm. 


Jesuh Rawkk Kuemna 


38 He coeng atah Arimatia khaaw kah Josep lawng Jesuh rawkk te lawh 
hamla Pilat tengah a bih. (Josep lawng aana khuehkung Judah thlaang thli 
te a rih tih ahuepla Jesuh kah hubang la thuep aka awm ni.) Pilat lawng a 


rawkk te na lawh thai a tina dawngah cet tih a lawh. 39 Jesuh te huh 
hamla khawyiin ah aka cet Nikodemu khaw Josep oen haih cet tih mura 
oen aloes a pawlh heet riimtuui pawng yakhat tluk te a khuen. 40 Ahih 
rawi lawng Jesuh rawkk te a khuen hih tih Judah phung rawkk vui sing 
angla Jesuh rawkk oen riimtuui te himbai haldoel oen ah haih a yaawl. 41 
Jesuh a ngawnna huen ah te dum pakhat awm tih te ah te a-u khat khaw a 
upna nawh thlann lungkaw a thai pakhat awm. 42 Te khawhin te tah Judah 
thlaang thli kah huet hin la awm tih thlann lungkaw te khaw ayoeica 
dawngah te ah te Jesuh te a up u. 


Johan 20 
Thlann Ahoengla Awm 


1 Yarh khat khuikah lamhacuek khawhin mincanghi khaw a thaih suisai 
vengah Meri Makdalin te phuel la cet, thlann thawhka tlengna lungto ana 
khoe ute a huh. 2 Ahih lawngah Jesuh lawng a lungna atloe hubang thli 
oen Simon Piter tengla te heeng tih, “Thlann khuikah Bawipa te a lawh u 
poen, mela nuem a khueh u kai, ka ming nawh!” tila a thui pe. 3 
Tecoengah Piter oen atloe hubang lawng phuel la cet hih. 4 Ahih rawi te 
heeng hih de atloe hubang te loe bet tih lamhala thlann te a pha. 5 Ahih 
lawng buekuep thuk tih a bueh vengah rawkk yaawlna himbai te a huh, 
tede a khuila tah kuun nawh. 6 Ahih hu ah aka law Simon Piter tah thlann 
khuila te kuun thuk. Te ah himbai a awm te khaw, 7 Jesuh kah a luu 
yaawlna himbai yaawl tangte athloekcala a awm te khaw a huh. 8 
Tecoeng atah lamhala thlann aka pha atloe hubang te khaw a khuila kuun 
van, ahih lawngkhaw a huh tih a tangna. 9 (Caciim dawngah ahih tah 
duekna kalawng tho koep ai tila a thui te yaakming hih nawh toengtoeng 
hun.) 10 Tecoengah a hubang rawi te im la meel koep hih. 


Meri Makdalin Tengah Jesuh Phumpho 


11 Meri te thlann tengah pai tih rap. Ahih lawng rah ruila te buekuep thuk 


tih thlann khui te a bueh, 12 tevengah himbai bawk aka bai vanthlaang 
pahih Jesuh kah rawkk a helhna ah te a khow ben ah pakhat, a luu ben ah 
pakhat aka ngawl hih te a huh. 13 Ahih rawi lawngah, “Hutaa nang, n'tu 
ah na rah khung?” a tina hih. Ahih lawngah, “Ka Bawipa he a khuen u 
poen, mela nuem a khueh u ka ming nawh he!” a tina. 14 Tecoengah a hu 
benla a mang phai veng atah te ah Jesuh aka pai te a huh; tede ahih lawng 
Jesuh tila noek nawh. 15 Jesuh lawngah, “N'tu ah na rah khiing oh ca? 
Nang lawng a-u nuem na tlap de?” a tina. Ahih te dumtoetkung la a poek 
tih,” Saya, ahih te na lawh oh atah van thui lah, mela nuem na khueh, ka 
cet silang tah ka lo ai” a tina. 16 Jesuh lawngah, “Meri!” tila a khue. Meri 
lawngah ahih benla te maang tih Hebru awl la, “Rabboni!” a tina. 
(Thuingaihna tah, ‘Saya’ tina ni.) 17 Jesuh lawngah, “Kai he n'tu khaklal 
boel de lah, a Pa tengla ka cet thlan hun, tede ka manau thli tengla cet 
langtah, “ahimi oen kai kah a pa, kai kah Pathen oen ahimi kah Pathen 
tengla ka cet poen ai ti” tila thui peh.” a tina. 18 Tedawngah Meri 
Makdalin lawng a hubang thli tengla te cet, Bawipa a huhna oen ahih 
tengah awl a thui pe te ahimi tengah a thui pe. 


A Hubang hue Tengah Jesuh Phumpho 


19 Thawh koep hin thlemben atah a hubang hue te thik at la tun u. Ahimi 
lawng aana khuehkung Judah thlaang thli te a rih u tih thawh a khaih tih 
khak a kalh u. Tevengah Jesuh te law tih ahimi tim ah te a pai pe. 
“Nangmi sawah ngaimawngna awm seh.” a tina. 20) He tila a thui coengah 
ahimi te a kut rawi oen a vee te a huh sak. A hubang hue lawng Bawipa te 
a huh utih awmngaih u. 21 Jesuh lawng ahimi nala te, “Nangmi tengah 
ngaimawngna awm seh, a Pa lawng kai n'tuih van angla nangmi he kan tuih 
u.” tila koep athui pe. 22 Tecoengah ahimi sawah a hill te pho a hut tih, 
“Cum Mutthla he lo u lah. 23 Nangmi lawng thlaang kah thawlhna te 
khawdawp na ngaai pe u atah ahimi te khawdawp ngaai la awm ai, 
nangmi lawng ahimi kah thawlhna te khawdawp na ngaai pe nawh atah 
ahimi tah khawdawp ngaai nawh la awm at” a tina. 


Jesuh oen Tawmas 


24 Jesuh a law vengah te hubang thlaihih khuikah pakhat van Tawmas 
(Caphee a ti u te) tah awm nawh. 25 Tedawngah atloe hubang hue lawng, 
“Kaimi tah Bawipa te ka huh u poen!” a tina u. Tawmas lawng ahimi nala 
te, “Kai tah, a kut dawngkah thiicung henna boengha te kutdawn oen ka 
tek nawh tih a vee te khaw ka kut oen ka yuh ka yam nawh atah ka tangna 
manawh tila a thui. 26 Yarh khat a awm coeng atah a hubang hue te im 
khuiah koep tun u. Tawmas khaw ahimi oen awm u. Thawh te khak a kalh 
u, tede Jesuh te law tih ahimi tim ah pai tih,” Nangmi tengah 
ngaimawngna awm seh” a tina. 27 Tecoengah Tawmas nala te, “Na 
kutdawn thli te ka kut dawngah khueh langtah ka kut he bueh lah; na kut 
te yueng langtah ka vee he yutt yam lah. Uepvoet tlaih boel, tangna loeih!” 
a tina. 28 Tawmas lawng, “Ka Bawipa oen ka Pathen” a tina. 29 Jesuh 
lawng ahih nala te, “Nang lawng nan huh dawngah nan tangna aw? Kai he 
huh muehla aka oeng thlaang thli tah yotheenna a dawng u!” a tina. 


He Cabu kah Mengtengna 


30 Jesuh lawngah a hubang thli tengah kawpoekrai miknoekna yahawh 
hlang a sai te he cabu dawngah thut nawh la moen awm hun. 31 Tede 
Jesuh tah Messiah, Pathen Capa ni tite nangmi lawng na tangna u tih ahih 
te na oengna rang oen hingna te na khuehna u ham he ang thli he thut la 
awm. 


Johan 21 
Hubang Thlaang Pasarih tengah Jesuh Phumpho 


1 He coengah Jesuh lawng Teberias Tuiliipui ah a hubang thli tengah te 
koep a phumpho pe. A phumphona tah tila ni. 2 Simon Piter, Tawmas 
(caphee a ti u te), Nathanael (Galili peng Kanaa khaw kah), Zebedi ca 
rawi oen ah Jesuh kah hubang atloe pahih te haih awm u. 3 Simon Piter 
lawng atloe hue nala te, “Kai nga ka heeng de lah ai.” a tina. Ahimi lawng, 


“Kaimi khaw ka law u van ai” a tina u. Lowng dawngah cet u tih nga a 
heeng u, tede yiin at puet ah nga khat khaw tu u nawh. 4 Khaw a thoeng 
hang atah Jesuh te tuikeeng ah pai, tede a hubang thli lawng Jesuh te noek 
u nawh. 5 Tecoengah ahimi nala te, “Cadawng thli, nga khat khaw na tu u 
nawh aw?” a tina. Ahimi lawngah, “Khat khaw ka tu u nawh” a tina u. 6 
Te atah ahimi nala te, “Lowng kah bantang ben ah lok te heeng u lah, 
ayawl akai tah na tuuk u khawming.” a tina. Tedawngah ahimi lawng lok 
te a heeng u tih nga yahawh hlang a tuuk khuengdeng u tih lok te koep 
doek u thai tlaih nawh. 7 Jesuh lawng a lungna hubang pakhat lawngah 
Piter nala te, “Bawipa ni!” a tina. Piter lawng, Bawipa ni tite a yaak 
vengah a himbaidung a dul sut te a hingcen ah a yeen tih tui dawngah 
sungpung thuk. 8 Atloe hubang hue lawngtah nga aka be poek lok te a 
doek u tih tuikeeng la te lowng oen law u. Ahimi te tah lan kalawng ah 
thla hlang aih nawh, pe yathum yun ni athla. 9 Ahimi lawng tuikeeng te a 
pha u vengah haialh dawngah nga a haai tangte te khaw a huh u, takawi 
khaw awm. 10 Tecoengah Jesuh lawng, “Nga na tuuk u te thoem van 
khuen lah,” a tina. 11 Simon Piter lawngah lowng dawng la cet tih nga 
abobo oen aka be poek lok te tuikeeng la a duek, nga te, yakhat coeng 
sawmngaa pathum law mai de lok te pawn nawh. 12 Jesuh lawng ahimi 
nala te, “Law uh, ca u loeih,” a tina. Bawipa ni tite a ming u poen tih a 
hubang khatca lawngkhaw, “Nang he a-u?” tila te doet re u tlaih nawh. 13 
Te atah Jesuh lawng cet tih takawi te a lawh tih ahimi te a peek; te tila te 
nga khaw ahimi te a peek. 14 He tah duekna kalawng a thawh coengah a 
hubang hue tengah Jesuh a phumphona a pathumna ni. 


Jesuh oen Piter 


15 Ahimi lawng a caak u coeng atah Jesuh lawng Simon Piter nala, “Johan 
capa Simon, he hue lawngah kai n'lungna lak ah nang lawng nan lungna 
ngaai aw?” tila a doet. Simon lawngah, “Oeih, Bawipa, kan lungna he na 
ming.” a tina. Jesuh lawng, “Ka tuu thli he atheenla van doen.” a tina. 16 
Avoeihihna ah Jesuh lawng, “Johan capa Simon, kai he nan lungna aw?” a 
tina. Ahih lawngah, “Oeih, Bawipa, kan lungna te na ming.” a tina. Jesuh 


lawngah, “Ka tuu thli he van doen ne.” a tina. 17 Apathum na ah Jesuh 
lawng, “Johan capa, Simon, kai he nan lungna aw?” tila a doet. Jesuh 
lawng voei thum toe ah nan lungna aw tila a doet dawngah Piter tah a kaw 
the malcal tih, “Bawipa soeprep he na ming; kai lawng kan lungna te na 
ming!” a tina. Jesuh lawngah, “Ka tuu thli he van doen. 18 Awltak kavan 
thui: Na thawh thuem veng atah huertuela na awm tih na ngaihna ah te na 
cet, tede na patawng atah baan na lam vetih nang te thlaang lawngah n'piin 
ai, na ceh ngaihna nawh ahuen la te n'khuen u ai.” a tina. 19 (He tila a thui 
he tah Piter he me ang duekna oen a duek vetih Pathen ruep-awmna te a 
tueng sak ai tite thuinuetna ni.) Tecoengah Jesuh lawng, “Ka hu ah baang 
lah!” a tina. 


Jesuh oen Atloe Hubang hue 


20 Piter lawng maang tih a bueh vengah Jesuh lawng a lungna atloe 
hubang te a huh, te thlaang te tah thlembuh a veel u vengah Jesuh pum 
dawngah hangdang tih, “Bawipa, na sawah a-u lawng paipi a thleep ai?” 
tila aka doet te ni. 21 Piter lawng ahih te a huh vengah, Jesuh nala, 
“Bawipa, ahih he ta metila a awm ai?” tila a doet. 22 Jesuh lawngah, “Kai 
ka law toe ah ahih te hing sak hamla ka ngaih mai kawinih nang lawng n'tu 
na tina ai? ka hu ah va bang ngoen lah!” a tina. 23 Tedawngah te kah a 
hubang te duek manawh tila Jesuh kah a hubang hue tengah te a thui pe u. 
Tede Jesuh lawngtah ahih te duek manawh tila thui nawh: “Kai ka law toe 
ah ahih te hing sak hamla ka ngaih mai kawinih nang lawng n'tu na tina 
ai?” tila ni a thui. 24 Ahih te tah he ang thaihu thli aka thuikung oen 
cathutkung hubang pakhat la awm tih ahih lawng a thui te soeng tila ka 
ming u. 


Awlcuma 


25 Jesuh lawng atloe thaihu thli a sai te moen awm hun. Te ang thli te 
pakhat coeng pakhat thut boeih mai sih ti kawinih te ang thli thutna cabu 
te khuehna ham dilai pumpui he Pateng khoek mai manawh tila ka poek. 


